text:
Uyu mugore ukunda kuvuga imyato umugabo we, yashimangiye urukundo rukomeye yagaragarijwe na Tom Close ubwo yashoreraga ishyo ry’inka akajya kumukwa ndetse anashimira abantu bose bababaye hafi mu gihe barushingaga.
Abinyujije kuri Instagram yagize ati, “Ubu imyaka ibiri irashize, warakoze kumpitamo mu bandi maze ugashorera ishyo ry’inka urizana iwacu. Ngusabiye imigisha myinshi.”
Arongera ati, “Nongeye gushimira by’umwihariko urungano rwaduherekeje muzahirwe namwe ”.
Mu bo yavuze ko na bo abifuriza kuzahirwa nka we barimo Knowless, Miss Aurore, Isheja Sandrine, Ishimwe Clement n’abandi.
Ibi birori kuri uyu muryango bije byiyongera ku isabukuru Tom Close aherutse kugira ubwo yuzuzaga imyaka 27 y’amavuko.
Bamaze kurushinga, ni kenshi Tom Close n’umugore we bagiye bavugwa gutandukana ariko bombi bagiye bahagurukira kwerekana ko ibivugwa ari impuha zigamije kubasebya no gukurura umwuka mubi hagati yabo.
Tom Close yashyingiranwe na Niyonshuti Ange Tricia imbere y’Imana mu rusengero rwa Mutagatifu Etienne mu Biryogo ku itariki 30 Ugushyingo 2013.


c: text/html

text:
>> Igihe cy'Igisibo
Amasomo yo ku cyumweru, icyumweru cya 2 cy'Igisibo, C
Isomo rya mbere : Intg 15, 5-12.17-18
Igitabo cy’Intangiriro
Uhoraho avugisha Abramu mu nzozi, 5nuko amujyana hanze aramubwira ati “Ubura amaso urebe hejuru, maze ubare inyenyeri niba ushobora kuzibara.” Nuko aramubwira ati “Dore ni kuriya urubyaro rwawe ruzangana.” 6Abramu yemera Uhoraho, bituma amubonamo ubutungane. 7Aramubwira ati “Ndi Uhoraho wagukuye muri Uri y’Abakalideya, kugira ngo nzakugabire iki gihugu. 8Abramu aramusubiza ati “Nyagasani Mana, nzabwirwa n’iki ko nzagitunga ?” 9Uhoraho ati “Jya kunshakira inyana y’imyaka itatu, uzane n’ihene y’imyaka itatu, isekurume y’intama y’imyaka itatu hamwe n’intungura n’inuma.” 10Abramu amuzanira ayo matungo yose, ayasaturamo kabiri, igisate kimwe akirambika imbere y’ikindi, ariko inyoni ntiyazibaga atyo. 11Inkongoro ziza kurya izo ntumbi, Abramu arazirukana.
12Izuba rigiye kurenga Abramu afatwa n’ibitotsi, arasinzira araheranwa. Ubwoba bumutaha ari bwinshi, abutewe n’umwijima w’icuraburindi. 17Igihe izuba rimaze kurenga n’umwijima umaze gukwira hose, ifumba icumbeka n’ikibatsi cy’umuriro binyura hagati ya za nyamaswa zaciwemo kabiri. 18Uwo munsi Uhoraho agirana amasezerano na Abramu muri aya magambo ati “Iki gihugu ngihaye urubyaro rwawe, kuva ku ruzi rwa Misiri kugeza ku ruzi runini rwa Efurati.”
Kuzirikana : Zab 27 (26), 1, 7-8b, 8c-9c, 13-14
ZABURI
Inyik/ Uhoraho ni urumuri rwanjye n’agakiza kanjye.
- Uhoraho ni urumuri rwanjye n’agakiza kanjye,
- ni nde wantera ubwoba ?
- Uhoraho ni urugerero rw’ubugingo bwanjye,
- ni nde wankangaranya ?
- Uhoraho, umva ijwi ryanjye ndagutakira ;
- gira ibambe unsubize !
- Umutima wanjye wanyibukije ijambo ryawe,
- wowe wavuze uti “Nimushakashake uruhanga rwanjye !”
- None rero Uhoraho, ni rwo nshakashaka,
- ntumpishe uruhanga rwawe !
- Wirakara ngo uhinde umuyoboke wawe,
- ni wowe muvunyi wanjye.
- Nyamara jye nizeye kuzabona ubugiraneza bw’Uhoraho,
- mu gihugu cy’abazima.
- Ihangane wizigire Uhoraho,
- ukomeze umutima ube intwari !
- Rwose wiringire Uhoraho !
Isomo rya kabiri : Fil 3, 17-21 ; 4,1
Ibaruwa Mutagatifu Pawulo Intumwa yandikiye Abanyafilipi
3,17Bavandimwe, mwese mugenze nkanjye kandi mwitegereze abakurikira urugero tubahaye. 18Koko rero nabibabwiye kenshi, kandi n’ubu ndabivugana amarira : hariho benshi bagenza nk’abanzi b’umusaraba wa Kristu. 19Amaherezo yabo ni ukorama ; kuko inda yabo bayigize Imana yabo, maze bakikuriza mu byagombaga kubatera isoni, bo baharanira iby’isi gusa. 20Twebweho iwacu ni mu ijuru ; ni ho hazaturuka Umukiza dutegereje, Umwami wacu Yezu Kristu, 21We uzahindura ukundi umubiri wacu wa gitindi, ugasa n’umubiri we wakirana ikuzo, akoresheje ububasha afite bwo kwigarurira byose. 4,1Nuko rero bavandimwe banjye nkunda kandi nkumbuye cyane, mwebwe byishimo byanjye n’ingororano yanjye, nimukomere mutyo muri Nyagasani, nkoramutima zanjye !
Ibango-ndirimbo ribanziriza Ivanjili : Mt 17, 5
- Uragasingizwa Kristu, wowe Jambo rihoraho ry’Imana Nzima.
- Uragasingizwa Nyagasani.
- Ijwi ry’Imana Data ryumvikaniye mu gihu kiben
Ivanjili Ntagatifu : Lk 9, 28b-36
+ Luka
Muri icyo gihe, 28bYezu ajyana na Petero, na Yohani na Yakono, aterera umusozi ajya gusenga. 29Mu gihe yasengaga mu maso he hahinduka ukundi, n’imyambaro ye irakirana nk’umurabyo. 30Nuko haza abagabo babiri baganira na we, ari bo Musa na Eliya. 31Bababonekera babengerana ikuzo, bavugana na we iby’urupfu rwe yari agiye gupfira i Yeruzalemu. 32Icyo gihe Petero na bagenzi be bari batwawe n’ibitotsi. Ngo bakanguke babona ikuzo rya Yezu na ba bagabo babiri bari kumwe. 33Bagiye kugenda Petero abwira Yezu ati “Mwigisha, kwibera hano nta ko bisa. Reka tuhace ibiraro bitatu, kimwe cyawe, ikindi cya Musa, n’ikindi cya Eliya.” Icyakora ntiyari azi icyo avuga. 34Akivuga ibyo igihu kiraza kirabatwikira ; kibarenzeho bashya ubwoba. 35Nuko ijwi rituruka muri cya gihu rivuga riti “Uyu ni Umwana wanjye nihitiyemo ; mujye mumwumvira !” 36Ijwi ngo rimare kuvuga babona Yezu ari wenyine. Nuko muri iyo minsi baryumaho, ntibagira uwo babwira ibyo bari babonye.

robotstxt: allowed

filter: keep


text:
Ni iki kiri mu gutwi gikurura imibu? Ese hari abantu baryohera imibu kurusha abandi? Umugore utwite kuki akurura imibu? Ese harabantu bafite amaraso akurura imibu?
Mu gutegura iki cyegeranyo, hifashishijwe ubushakashatsi bw’abarimu bo mu ishuri rikuru ry’ikoranabuhanga rya California ndetse n’aba kaminuza ya Washington muri leta zunze ubumwe za Amerika, hifashishije kandi amakuru yavanywe ku rubuga rwa internet www.mosquitoreviews.com n’igitabo cyitwa Pourquoi le moustique bourdonne à nos oreilles cyanditswe na Verna Aardema.
Muri iki kegeranyo tugiye kureba ku gasimba k’umubu gakunze kurangwa no kuruma umuntu ndetse imwe mu bwoko bw’umubu ukamutera indwara ya marariya.
Tubana na yo mu ngo, tugendana na yo mu nzira, kenshi tukayisanga aho tugiye hose, muri make imibu ni nk’abaturanyi bacu ba buri munsi.
Imiterere y’ahantu dutuye, uburyo tuhagirira isuku n’uburyo tugirira isuku imibiri yacu, bigira uruhare mu kudukururira cyangwa kuturinda imibu.
Umuntu abivuze mu yandi magambo, turi umuhigo wa buri munsi w’imibu, kuko iduhiga ngo itunyunyuzemo amaraso.
Abantu benshi bakunze kwinubira uburyo imibu ibabangamira kuko iyo umubu urumye umuntu hari ubwo abyumva nk’aho bamuteye urushinge.
Igikunze kubangamira abantu ariko, n’uko mu masaha y’ijoro akenshi umubu uduhirira mu gutwi k’umuntu uryamye yanawirukana nyuma y’akanya gato ukagaruka ku gutwi.
Kuba umwuka imibiri yacu isohora ukurura imibu, bihita byumvikanisha impamvu igihe umuntu aryamye imibu yibanda cyane kuduhirira mu gutwi kurusha ibindi bice by’umubiri.
Abashakashatsi batandukanye hirya no hino ku isi, bagaragaje ko uretse ibice by’umubiri binyuramo imyanda yasigaye nyuma y’igogora, ugutwi ari kimwe mu bice by’umuntu bigira umwanda cyane cyane mu gice cy’imbere aho umuntu atareba.
Iyo udahanagura amatwi neza kandi buri munsi, ubukurugutwa bamwe bita earwax buza mu matwi ya we buzana impumuro bivugwa ko ikurura imibu cyane, ukaba wayirukana hejuru y’ugutwi kwawe ikagenda ariko hashira akanya gatoya ikagaruka.
Kubona umubu uguruka mu byerekezo bitandukanye ugana ahari urumuri, ndetse no kuwumva uduhira mu gutwi kwawe nk’aho wayobewe igice ushaka kukurumaho, ushobora gutekereza ko umubu ari agasimba k’amafuti karuma umuntu bigatunguye cyangwa se kakabigeraho ku bw’amahirwe.
Nyamara ariko kugira ngo umubu umenye ahari umubiri w’umuntu kugeza n’aho umusanga mu mashuka, ukoresha ibice biwugize birimo icyumva impumuro, ikireba n’icyumva ubushyuhe bw’umubiri w’umuntu.
Ibi byagaragajwe n’abashakashatsi b’ishuri rikuru ry’ikoranabuhanga rya California ndetse n’aba kaminuza ya Washington muri leta zunze ubumwe za Amerika.
Bifashishije za camera na programu ya mudasobwa yabafashaga kureba amashusho mu buryo bwa 3D, bakoreye ubushakashatsi ku mibu yo mu nzira yo mu nsi y’ubutaka izwi nka tunnel.
Muri iyo nzira yo mu nsi y’ubutaka bashyizemo amababa y’inyoni, afite impumuro ya dioxide de carbone cyangwa gaz carbonique, bagamije kuhahindurira impumuro, bashyiramo ikizinga cy’umukara hasi kugira ngo hazemo indi shusho idasanzwe, ndetse bashyiramo n’ibirahuri byashyuhijwe, kugira ngo hajyemo ubushyuhe bujya kumera nk’ubw’umubiri w’umuntu.
Ibyavuye muri ubwo bushakashatsi byagaragaje ko kuva ku ntera iri hagati ya metero 10 na 50, imibu ishobora kumva impumuro ya gaz carbonique. Ibi byahise bihamya ubundi bushakashatsi bwari bwakozwe mbere bukagaragaza ko nta maraso y’umuntu aryohera imibu kurusha andi, ahubwo biterwa n’igipimo cya gaz carbonique umubiri w’umuntu usohora, urugero nk’iyo urwaye cyangwa wanyoye inzoga.
Gusa ariko nanone ngo hari bimwe mu byiciro by’amaraso bizwi nka groupe sanguin bikurura imibu kurusha ibindi. Imibu ngo ihitamo abantu bafite groupe sanguin O hafi inshuro ebyiri, ugereranyije n’abafite groupe sanguin A.
Abantu bakora imyitozo ngororamubiri na bo bakurura imibu cyane kurusha abatayikora, kuko imibu yumva cyane acide lactique, acide urique, ammoniac n’ibindi bintu byose biboneka mu byuya, kandi imibu igakururwa n’ubushyuhe bw’umubiri w’umuntu wakoze imyitozo ngororamubiri.
Abandi bantu bakurura imibu kurusha abandi, ni abagore batwite, kuko basohora dioxide de carbone ku gipimo gisaga 21%, ugereranyije n’iyo abandi bantu basohora. Gukurura imibu kwa bo kandi binasobanurwa n’uko igipimo cy’ubushyuhe mu mibiri ya bo kiba cyazamutse cyane, ugereranyije n’umubiri w’umugore udatwite.
Ibi bivuze ko mu gihe umubiri wawe waba usohora umwuka udakurura imibu, mu yandi magambo udasohora gaz carbonique cyane, waba ufite amahirwe yo kutagira aho uhurira n’imibu, ariko nanone ntibikuraho ko ugomba kurwanya ibihuru bigukikije no gusiba ibinogo birekamo amazi hafi yawe.
Abashakashatsi bagaragaje ko kuduhira kw’imibu n’ubwo bibangamira umuntu, ari uburyo bwiza ku mibu butuma ibangurirana.
Umushakashatsi w’umunyamerika witwa Dr. Louis M. Roth yamaze igice kinini cy’ubuzima bwe akora ubushakashatsi ku mibu. Mu gihe cy’intambara ya kabiri y’isi ubwo yakoraga ubushakashatsi ku mibu itera indwara yitwa Yellow fever yasanze imibu y’ibigabo idakunze kumenya ko ibigore biyiri hafi igihe bitari kuduhira, agaragaza ko igihe cyose ibigore bigurutse bigatangira kuduhira, imibu y’ibigabo ihita igira ubushake bwo kubangurira imibu y’ibigore.
Ikindi umuntu atabura kuvuga, ni uko imibu y’ibigabo n’ibigore yose iduhira, ariko ni gake cyane umubu w’ikigabo uzaduhirira mu gutwi kwawe kuko wo udakeneye kukunyunyuza amaraso. Imibu y’ibigabo iba iri kunyunyuza amazi ava mu ndabo, udukoko dukwirakwiza kugira ngo habeho ukubangurirana kw’ibimera, ibyo bita pollination mu rurimi rw’icyongereza.
Imibu y’ibigore rero kenshi ni yo izagutesha umutwe, kuko yo iba ikeneye amaraso yawe kugira ngo amagi yateye akure, kandi ayo maraso nta handi yava uretse ku bantu no ku nyamaswa.


text:
Inyigisho yo ku wa gatatu, icyumweru cya 23 gisanzwe, C, 2013
Ku ya 11 Nzeri 2013 – Muyiteguriwe na Padiri Théoneste NZAYISENGA
AMASOMO: 1º. Kol 1,1-11; 2º. Lk 6,20-26
-
Murahirwa…muragowe
Ingingo nterahirwe zo mu Ivanjili ya Luka tuzirikana uyu munsi zitandukanye n’izo mu Ivanjili ya Matayo. Mu Ivanjli ya Matayo dusangamo ingingo nterahirwe umunani naho mu Ivanjili ya Luka tugasangamo ingingo nterahirwe enye. Mu gihe Matayo yibanda ku bakene kuri roho, Luka we yibanda ku bakene ku mubiri, abakene basanzwe mu buzima bwacu bwa buri munsi. Uku kwibanda ku bakene bo buzima busanzwe kwa Luka kugarazwa n’ibintu 2 by’ingenzi: icya mbere ni uko ibintu bizahinduka. Urugero: Murahirwa mwe mushonje ubu kuko muzahazwa, murahirwa mwe murira ubu kuko muzaseka. Icya kabiri ni uko umwanditsi w’Ivanjili ya Luka ashyamiranya cyangwa ahanganisha amahirwe n’umuvumo: Murahirwa mwe bakene , muragowe mwe bakungu ; murahirwa mwe mushonje, muragowe mwe mwijuse. N’ubwo Matayo yibanda ku bahire kuri roho naho Luka akibanda ku buzima busanzwe bwa muntu igitekerezo cy’ingenzi ni kimwe. Kandi gifata izo mpu zombi: kumererwa neza kuri roho bigomba kujyana no kumererwa neza ku mubiri, ariko amahitamo yaje umuntu yahitamo kumererwa neza kuri roho kuko uyu mubiri ari icumbi amaherezo tuzawimukamo. Gusa rero Luka ahamagarira abantu bose abakire cyangwa abakene guhindura ubuzima n’imyumvire kugira ngo byibuze abakene n’abashonji bagabanuke muri sosiyete.
-
Murahirwa mwe bakene , murahirwa mwe mushonje, murahirwa mwe murira, murahirwa igihe cyose babanga…babaziza umwana w’umuntu
Bavandimwe iyi mvugo ya Yezu tugomba kuyumva mu buryo 2: uburyo bwa mbere ni ukureba ubukene bwanjye, ubutindahare bwanjye,uburushyi bwanjye, ibimbabaza, ibintera agahinda, ibinsuzuguza,…
Uburyo bwa kabiri ni ukuzirikana abankikije mu mpande zose z’ubuzima, abakene, abababaye, abafite inzara n’inyota, insuzugurwa n’incike. Kumva amahirwe Yezu agenera abe muri ubwo buryo bituma umuntu arwanya ubwikanyize, ubwikunde n’ubugugu.
-
Kuko ingoma y’ijuru ari iyanyu, kuko muzahazwa, kuko muzaseka, kuko ingororano yanyu ari nyinshi mu ijuru
Kuba Yezu abangikanya indagihe n’inzagihe ntibivuga ko amahirwe adusezeranya ari kure yacu. Ayo mahirwe yatugezemo muri Kristu, mu bubabare urupfu n’izuka rye. Ariko kandi dutegereje igihe azuzurizwa ku buryo busendereye. Yezu kandi aragira ati:”icyo gihe muzishime, munezerwe”. Icyo gihe n’icyubu ndetse n’ikizaza. Yezu ntatubwira ko ibyishimo tuzabibona kera, ahubwo aduhamagarira no kugira ibyishimo muri ubu buzima kabone n’ubwo haba mu gihe cy’ibibazo, cy’imibababaro cyangwa cy’uburushyi. Yezu yifuza ko tugira ibyishimo, ibyishimo ndetse bigaragara n’inyuma, mu mibereho yacu ya buri munsi. Ni na byo Pawulo intumwa yabwiye Abanyafilipi ati:” Muhore mwishimye muri Nyagasani, mbisubiyemo nimwishime”(Fil 4,4).
Yezu Kristu kandi arerekana amagorwa ategereje abakungu b’ubu, abijuse, abaseka, abavugwa neza. Ushaka kumva iyi mvugo ya Yezu yacisha amaso y’umutima ku mugani w’umukungu na Lazaro. Nyuma y’ubu buzima bwo ku isi n’ubwo bose bapfuye ntibagiye hamwe. Lazaro yari yibereye mu gituza cya Abrahamu naho umukungu ari mu muriro utazima (reba Lk 16, 19-31).
-
Ibi twabyongera ho iki?
Tuvuge se ko amahirwe agenewe abatindi, abatagira icyo barya, banywa cyangwa bambara? Abirirwa biriza, baboroga, bicira isazi mu jisho? Ba ntawushiragahinda, ba magorwa na ba nsekambabaye? Tuvuge se ko abatunze ibya mirenge, barya, banywa, bakijuta,bagasigaza ndetse ibindi bakabijugunya ari bo bazigamiwe amahirwe? Oya, ntibikabe! Yezu Kristu arifuza ko mu bukene bwacu, mu nzara dufite, mu mibabaro n’amarira, mu bitotezo n’ibitutsi, tumurangamira. Niba kandi hari icyo dutunze, tugomba gusaranganya n’abakene, tukagoboka imbabare n’indushyi. Kwihangana no gusaranganya n’abandi ni byo bigaragaza ko twasezereye muntu w’igisazira, tukambara muntu mushya. Ni byo bigaragaza ko twazukanye na Kristu. Kwihambura ku by’isi bizadufasha kwihambira ku by’ijuru. Uwihambuye ku by’isi ni we ugira imibereho mishya ikwiriye muntu mushya wirinda ubwiyandarike, ubusambanyi, ingeso mbi n’irari ribi, ibyifuzo bibi n’ubugugu butuma umuntu asenga ibintu, akabigira ibigirwamana.
Dusabe Imana guhumura amaso n’ubwenge bwacu ngo tumenye, tubone kandi dufashe abakene n’abashonji badukikije, abapfakazi, imfubyi, imfungwa, abarwayi, impunzi,… abo twe tudashoboye gufasha dusabe Imana ngo ibagobotorere ubundi buvunyi ikurikije urugero buri wese ababayemo.
Bikira Mariya, Umubyeyi w’abakene aduhakirwe, abatagatifu twizihiza none Adelfi,Vinsiyana, Gabriyeli, Tewodora badusabire.
Padiri Théoneste NZAYISENGA


text:
Impano yo kuririmba mu muryango we si we wenyine uyifite kuko hari mushiki we uririmba. Nzaramba afite indirimbo 11 zirimo "Humura" aheruka gushyira hanze.
Uyu mugabo kuva mu 2009 atuye mu Bwongereza kubera ko ariho umufasha we yari atuye basezerana kubana akaramata.
Ati “Nabanje kuba mu myidagaduro y’indirimbo zisanzwe, nagize akabari ka mbere mu 2002 aho bitaga mu “Gicopain”, benshi bari banzi nka Olivier Nigga hanyuma nza kugira akabyiniro kitwaga Black & White kategurirwagamo ibitaramo. Rero mu 2010 naje gufata umwanzuro wo kwinjira mu by’agakiza.”
Arongera ati “Kugira ngo nkizwe sinavuga ko hari impamvu runaka yabiteye ahubwo nkeka ko buri muntu wese agira igihe cye kuko nibuka ko natangiye kugira umuhate mu by’Imana mu 2009 ubwo nageraga mu Bwongereza aho mba ubu.”
Avuga ko we wa kera atarakizwa na we w’ubu nyuma yo kwakira agakiza ari ibintu byuzuzanya cyane mu buzima abamo, iyo abisobanuye avuga ko ari ‘ubuhamya’.
Ngo kugira ngo aririmbe byaturutse ku kuba n’ubundi ari ibintu yari asanzwe yiyumvamo ariko atabikora cyane.
Ati “Ndibuka mu gihe hajyaga habaho ibitaramo by’urubyiruko najyaga mfasha abahanzi mu kuririmba, nkayobora ibitaramo. Ninjiye mu kuririmba rero biturutse kuri couple twari tuziranye yimutse ikava mu Mujyi yari irimo ijya mu wundi, ndibuka ko najyaga nkora utuntu duto two kuririmba.”
Mbere yo kwiyegurira Imana yigeze kuba Manager wa The Ben na Kitoko
Avuga ko kubera kuba mu ruganda rw’imyidagaduro yagiye aba inshuti cyane z’abari barurimo mu gihe cye, ndetse hari n’abo yagiye areberera inyungu mu muziki (Music Management) barimo The Ben na Kitoko.Ati “Umuntu wa mbere natangiriyeho mba manager w’abahanzi yari Kitoko, ariko we ntabwo byari byo neza ahubwo twakoranaga nk’abavandimwe, icyo gihe yari ari i Nyanza ndamubwira nti noneho ngwino muri Kigali. Tuganira byinshi bijyanye n’uburyo yazamuka.”
“The Ben we byabaye ari nk’impanuka. Yarambwiye ati nta kuntu wamfasha? Ni uko byatangiye, icyo gihe yari amaze gutandukana na Tom Close atangiye kwikorana nk’umuhanzi ku giti cye. Aba bahanzi bose turavugana, nka The Ben duherukana ku bunani ubwo yakoreraga igitaramo mu Bufaransa, Kitoko we kubera ko aba mu Bwongereza turavugana cyane, benshi mu bahanzi turi abavandimwe.”
Video y’indirimbo "Hummura" ya Nzaramba Olivier wayisanga hano:


text:
ABAKURAMBERE N’ABAHANUZI
IGICE CYA 57 - ISANDUKU Y’ISEZERANO INYAGWA N’ABAFILISITI34
Hari undi muburo wagombaga guhabwa ab’inzu ya Eli. Imana ntiyari ikivugana n’umutambyi mukuru ndetse n’abana be. Ibyaha byabo byari bimeze nk’igicu cya rukokoma, byari byarakingiranye Mwuka Muziranenge wayo. Nyamara hagati muri ibyo bibi bya bene Eli, umwana Samweli we yakomeje kuba indahemuka ku Mana, maze ubutumwa buciraho iteka inzu ya Eli buhabwa Samweli nk’umuhanuzi w’Isumbabyose. AA 404.1
“Kandi muri iyo minsi ijambo ry’Imana ryari ingume, nta kwerekwa kwari kweruye. Icyo gihe Eli yari atangiye guhuma, atakibona. Bukeye mu maryama, ajya ku buriri bwe; itara ry’Imana ryari ritarazima, kandi Samweli yari aryamye mu rusengero rw’Uwiteka, aho isanduku y’Imana iba. Maze Uwiteka ahamagara Samweli.” Agira ngo iryo jwi ni irya Eli, maze uwo mwana yihutira kujya aho uwo mutambyi yari aryamye, maze aravuga ati: “Nditabye kuko umpamagaye.” Eli aramusubiza ati: « Sinaguhamagaye; subira kuryama. » Samweli yahamagawe gatatu kose kandi nawe yitaba gatatu atyo. Uwiteka yari yaretse kuvugana n’umugaragu we yitoranyirije, umusaza wari ufite imvi maze ajya kuvugana n’umwana muto. Ibi ubwabyo byari ugucyaha gukomeye nyamara gukwiriye kwari guhawe Eli n’ab’inzu ye. AA 404.2
Nta gomwa cyangwa ishyari byaje mu mutima wa Eli, ahubwo yabwiye Samweli uko arasubiza niyongera guhamagarwa. Yamubwiye gusubiza ati: «Uwiteka, vuga kuko umugaragu wawe nteze amatwi.” Iyindi nshuro, uwo mwana yongera kumva rya jwi maze arasubiza ati : “Umbwire, kuko umugaragu wawe nteze amatwi.” Samweli yari afite ubwoba bwinshi butewe no gutekereza ko Imana ikomeye ibasha kuvugana nawe ku buryo atibutse neza amagambo Eli yari yamubwiye kuvuga. AA 404.3
“Nuko Uwiteka abwira Samweli ati: ‘Dore nzakora ikintu mu Isirayeli, uzacyumva wese amatwi azacura injereri. Uwo munsi nzasohoreza Eli ibyo navuze ku nzu ye byose, uhereye mu itangira ryabyo ukageza mu iherezo ryabyo. Namubwiye ko nzacira inzu ye urubanza rw’iteka ryose, mbahora gukiranirwa yamenye, kuko abahungu be bizaniye umuvumo, ntababuze. Ni cyo cyatumye ndahirira inzu ya Eli nti : ‘Icyaha cy’inzu ya Eli ntikizahongererwa icyiru cy’igitambo cyangwa amaturo iteka ryose.” AA 404.4
Mbere y’uko ahabwa ubwo butumwa bwari buvuye ku Mana, « Samweli yari ataramenya Uwiteka, kandi ntiyari yagahishurirwa ijambo rye. » Ni ukuvuga ko atari amenyereye uko kwigaragaza kutaziguye k’ubwiza bw’Imana nk’uko byabaga ku bahanuzi. Wari umugambi w’Imana kumwihishurira mu buryo butunguranye kugira ngo Eli abashe kubyumva binyuze mu gutangara no kwibaza by’umusore Samweli. AA 404.5
Samweli yuzuwe n’ubwoba no gutangara bitewe n’ubwo butumwa buteye ubwoba cyane yari ahawe. Mu gitondo yagiye gukora imirimo ye nk’uko bisanzwe, ariko afite umutwaro uremereye cyane umutima we w’umwana. Uwiteka ntiyari yamutegetse kuvuga iyo nkuru y’incamugongo; ni yo mpamvu yicecekeye, akora uko ashoboye yirinda kubonana na Eli. Yahinze umushyitsi atekereje yuko hari uwamubaza ibibazo byatuma avuga iteka Imana yari yaciriyeho umuntu yakundaga kandi yubahaga. Eli ntiyashidikanyije yuko ubwo butumwa buhanura ibyago bikomeye bizamubaho we n’inzu ye. Yahamagaye Samweli maze amutegeka kumubwira amweruriye ibyo Uwiteka yari yamuhishuriye. Uwo musore yaramwumviye, arabimubwira maze uwo musaza aca bugufi agaragaza ko yemeye iteka yaciriweho. Yaravuze ati: “Ni Uwiteka: nakore icyo ashaka.” AA 404.6
Nyamara Eli ntiyagaragaje imbuto zo kwihana. Yemeye icyaha cye ariko ntiyakireka. Hashize imyaka myinshi Uwiteka atinza gusohoza iteka yari yaciriye Eli. Hari byinshi biba byarakozwe muri iyo myaka kugira ngo ibibi bakoze bikosorwe, ariko uwo mutambyi w’umusaza nta cyo yakoze ngo akosore ibibi byangizaga ubuturo bwera bw’Uwiteka kandi bigatera ibihumbi byinshi by’Abisiraheli kurimbuka. Kwihangana kw’Imana kwatumye Hofuni na Finehasi banangira imitima yabo maze barushaho gusaya mu byaha. Eli yamenyesheje ishyanga ryose ubwo butumwa bw’umuburo no gucyaha bwari bwohererejwe inzu ye. Mu kubigenza atyo, yibwiraga yuko ashobora gukoma imbere ibyago byajyaga guterwa no kwirengagiza yari yaragize. Ariko rubanda ntibita kuri iyo miburo kimwe n’abatambyi. Amoko yari abakikije na yo atari ayobewe ibyaha bikorwa ku mugaragaro mu Bisiraheli, yakomeje gusaya mu byo gusenga ibigirwamana no mu bikorwa by’ubugome. Ntibumvaga hari umutima ubashinja kubw’ibyaha byabo nk’uko byajyaga kugenda iyo Abisiraheli bakomera ku butungane bwabo. Nyamara umunsi wo guhanwa waregerezaga. Ubutware bw’Imana bwari bwararetswe, kuyiramya birarekwa kandi birasuzugurwa, maze biba ngombwa yuko Imana yihagurukira kugira ngo izina ryayo rikomeze guhabwa icyubahiro. AA 405.1
“Bukeye Abisiraheli batera Abafilisitiya, bagandika ahateganye na Ebenezeri. Abafilisitiya na bo bagandika kuri Afeka.” Abisiraheli bagabye icyo gitero batagishije Imana inama, nta n’umutambyi mukuru cyangwa umuhanuzi ubyemeye. “Abafilisitiya biteza urugamba kurwanya Abisiraheli, bagisakirana, Abisiraheli baneshwa n’Abafilisitiya. Muri iyo ntambara bica abagabo nk’ibihumbi bine mu rugamba rw’ingabo z’Abisirayeli.” Izo ngabo zari zineshejwe zakutse umutima zasubiye mu mahema yazo, maze “abakuru ba Isirayeli barabazanya bati: ‘Ni iki gitumye Uwiteka atureka tukaneshwa uyu munsi imbere y’Abafilisitiya?’” Iryo shyanga ryari rigeze aho rigomba guhabwa ibihano by’Imana, nyamara ntabwo abantu babonye ko ibyaha byabo ari byo byabaye intandaro y’ako kaga gakomeye bagize. Baravuze bati: “Nimuze tujye kwenda isanduku y’isezerano ry’Uwiteka, tuyikure i Shilo tuyizane aha, kugira ngo nigera muri twe idukize amaboko y’ababisha bacu.” Nta tegeko cyangwa uburenganzira Uwiteka yari yaratanze by’uko bajyana isanduku y’isezerano ku rugamba; nyamara Abisiraheli bizeraga ko intsinzi izaba iyabo, maze ubwo abahungu ba Eli bari bayigejeje mu rugerero rwabo, batera hejuru cyane. AA 405.2
Abafilisitiya bafataga ko isanduku y’isezerano ari Imana y’Abisiraheli. Ibikorwa bitangaje Uwiteka yari yarakoreye ubwoko byabarwaga ko byakozwe n’imbaraga z’iyo sanduku. Ubwo Abafilisitiya bumvaga urusaku rw’ibyishimo rutewe n’uko iyo sanduku igeze mu rugerero rw’Abisiraheli, baravuze bati: “Urwo rusaku rw’amajwi arenga ruturutse mu rugerero rw’Abaheburayo ni urw’iki? Hanyuma bamenya ko ari isanduku y’Uwiteka isesekaye mu rugerero rwabo. Nuko Abafilisitiya baratinya, kuko bavuze bati: ‘Tubonye ishyano, kuko ibyo bitigeze kubaho! Tubonye ishyano! Ni nde uzadukiza amaboko y’izo mana zikomeye? Izi ni zo mana zateje Abanyegiputa ibyago bitari bimwe mu butayu. Nimukomere, murwane kigabo mwa Bafilisitiya mwe, mutaba ibiretwa by’Abaheburayo nk’uko bari byo. Murwane kigabo.” AA 405.3
Abafilisitiya bagaba igitero gikomeye, hanyuma batsinda Abisiraheli, babicamo abantu benshi cyane. Hapfuye abantu ibihumbi mirongo itatu, kandi n’isanduku y’isezerano ry’Imana iranyagwa, abahungu babiri ba Eli bagwa aho bageragerezaga kuyirwanirira. Uko ni ko nanone mu mateka handitswemo igihamya ku bantu bose bagombaga kuzakurikiraho cy’uko icyaha cy’abantu bavuga ko ari ubwoko bw’Imana kitazabura guhanwa. Uko abantu bazi ubushake bw’Imana mu buryo bukomeye, ni ko icyaha cy’ababusuzugura kirushaho gukomera. AA 406.1
Abisiraheli bari bagushije ishyano riteye ubwoba cyane ritari ryarigeze kubaho. Isanduku yisezerano ry’Imana yari yafashwe n’abanzi. Ikuzo ry’Uwiteka ryari ryavuye mu Bisiraheli ubwo ikimenyetso cy’uko Uwiteka ari kumwe na bo kandi yuko ubushobozi bwe buri kumwe nabo cyari cyakuwe hagati muri bo. Iyo sanduku yera yari yaragiye igaragarwaho no guhishurwa gukomeye k’ukuri kw’Imana n’ubushobozi bwayo. Mu minsi ya kera, baneshaga mu buryo bw’ibitangaza igihe cyose iyo sanduku yabonekaga. Iyo sanduku yari itwikiriwe n’amababa y’abakerubi bacuzwe mu izahabu, kandi ubwiza bwa Shekina butagira uko buvugwa, bwari ikimenyetso kigaragara cy’Imana isumba byose, cyahoraga hejuru mu cyumba cy’ahera cyane. Ariko noneho ntiyari yatumye banesha. Icyo gihw ntiyari yagaragaje ko ari umurengezi, bityo muri Bisiraheli hose hari imiborogo. AA 406.2
Ntabwo bari barabonye ko kwizera kwabo ari ukwizera ko ku izina gusa, bityo kukaba kwarataye imbaraga zako imbere y’Imana. Amategeko y’Imana yabaga muri iyo sanduku, nayo yari ikimenyetse cy’uko Imana iri kumwe na bo; nyamara bari barasuzuguye ayo mategeko, birengagiza ibyo asaba maze bitera agahinda Mwuka w’Uwiteka ntiyongera kuba muri bo. Igihe abantu bumviraga amategeko yera y’Imana, Uwiteka yabanaga nabo akabafashisha ubushobozi bwe butagerwa; ariko ubwo bitegerezaga isanduku y’isezerano, ntibabone isano ifitanye n’Imana ndetse ntibubahe ubushake bwayo binyuze mu gukurikiza amategeko yayo, iyo sanduku y’isezerano nta kandi kamaro yari kuba ikibafitiye karenze ak’isanduku isanzwe. Bayirebaga nk’uko amahanga yasengaga ibigirwamana yarebaga ibigirwamana byayo. Bicaga amategeko yari muri iyo sanduku kuko gusenga iyo sanduku y’isezerano byabaviriyemo kuba abanyamihango, indyarya no gusenga ikigirwamana. Icyaha cyabo cyari cyarabatandunyije n’Imana, bityo ntiyashoboraga kubaha gutsinda batarihana kandi ngo bareke ubugome bwabo. AA 406.3
Ntabwo byari bihagije ko isanduku y’isezerano ndetse ‘ubuturo bwera biba mu Bisiraheli. Ntabwo byari bihagije ko abatambyi batamba ibitambo, kandi ko abantu bitwa abana b’Imana. Ntabwo Imana yita ku gusaba kw’abantu bagundira ibyaha mu mitima yabo. Ibyanditswe biravuga biti: “Uwiziba amatwi ngo atumva amategeko, gusenga kwe na ko ni ikizira.” Imigani 28:9. AA 406.4
Igihe ingabo zajyaga ku rugamba, Eli wari impumyi kandi asahaje, yasigaye i Shilo. Yategereje kumenya amakuru y’iyo ntambara ahagaritse umutima, “kuko yari yakuwe umutima cyane n’isanduku y’Imana.” Yicaraga ku irembo ry’ihema ry’ibonaniro, ku nzira, uko bukeye bukira, ahangayitse, ategereje ko hagira intumwa ituruka ku rugamba. AA 406.5
Amaherezo Umubenyamini yavuye aho ingabo ziri, “imyenda ishishimuwe, yishyize umukungugu mu mutwe,” azamuka yiruka agana mu murwa. Yaraje ahita kuri uwo musaza wari ku nzira tihutira mu mujyi maze abantu bari betegerezanyije amatsiko ababwira inkuru yo gutsindwa n’uko ingabo zapfuye ari nyinshi. AA 406.6
Amajwi y’imiborogo no kuganya yageze kuri Eli wari utegerereje iruhande rw’ihema ry’ibonaniro. Bamuzaniye iyo ntumwa, maze iravuga iti: “Abisiraheli bahunze Abafilisitiya, habayeho kurimbuka kw’abantu benshi, abahungu bawe bombi Hofuni na Finehasi bapfuye.” Eli yashoboraga kwihanganira ibyo uko byari bibi kose, kuko yari azi ko bizaba. Ariko iyo ntumwa yongeyeho ko n’“isanduku y’Imana yanyazwe,” mu maso ha Eli hagaragaye ishavu ritavugwa. Ntiyashoboye kwihanganira kumva yuko icyaha cye cyasuzujuguje Imana bigatuma ikura ubwiza bwayo ku Bisirayeli. Imbaraga zamushizemo, nuko arahanuka, “akuba ijosi, arapfa.” AA 407.1
Umugore wa Finehasi we yubahaga Imana nubwo umugabo we yari inkozi y’ibibi. Urupfu rwa sebukwe n’urw’umugabo we, ariko cyane cyane inkuru y’incamugongo ivuga yuko isanduku y’isezerano ry’Imana yanyazwe, byatumye apfa. Yumvaga ibyiringiro biheruka by’Abisiraheli byarangiye; maze umwana yari abyaye muri iyo saha y’akaga amwita Ikabodi, cyangwa “icyubahiro kirashize.” Ubwo yendaga guhera umwuka yongeye gusubira muri aya magambo ati: “Icyubahiro gishize kuri Isiraheli kuko isanduku y’Imana inyazwe.” AA 407.2
Ariko Uwiteka ntiyari yaretse ubwoko bwe burundu, cyangwa ngo atume abapagani birata intsinzi igihe kirekire. Imana yari yarakoresheje Abafilisitiya ngo babe igikoresho cyo guhana Abisiraheli, maze ikoresha iyo sanduku y’isezerano kugira ngo ihane Abafilisitiya. Mu bihe byari byarashize, ubwiza bw’Imana bwari bwarabaye kuri iyo sanduku kugira ngo bubere imbaraga n’ikuzo ubwoko bwayo bwumviraga. Ubwiza bw’Imana butagaragara bwagombaga kuguma kuri yo, bugatera ubwoba no kurimbuka abicaga amategeko yayo yera. Incuro nyinshi Uwiteka ashobora gukoresha abanzi be gica kugira ngo ahane ubuhemu bw’abitwa ubwoko bwe. Abanyabyaha bashobora kwishimira intsinzi igihe runaka iyo babona Abisiraheli bababazwa n’ibihano, ariko igihe kizagera ubwo na bo bazahanwa n’Imana yera kandi izira icyaha. Ahantu hose abantu bagundiriye kugomera Imana, hazakurikiraho ibihano by’Imana bikomeye kandi bikurikije ukuri. AA 407.3
Abafilisitiya bajyanye isanduku y’Imana kuri Ashidodi bagenda banejejwe n’uko batsinze maze bayishyira mu nzu ya Dagoni, imana yabo. Bibwiraga ko imbaraga zabanag n’iyo sanduku kuva mbere kugeza ubwo zizaba izabo, kandi ko kuzihuza n’iza Dagoni byajyaga gutuma ntawabatsinda. Ariko bukeye bwaho, binjiye mu ngoro ya Dagoni, babonye ikimenyetso cyabateye gukuka umutima. Dagoni yari yaguye yubamye imbere y’isanduku y’Uwiteka. Abatambyi ba Dagoni beguye icyo kigirwamana bacyubashye maze bagisubiza mu mwanya wa cyo. Ariko bukeye bwaho basanga cyamenaguritse mu buryo butangaje cyane, na none cyubamye hasi imbere y’isanduku. Igihimba cyo hejuru cy’icyo kigirwamana cyari nk’igihimba cy’umuntu naho igice gisigaye cy’epfo cyasaga n’ifi. Noneho igice gisa n’umuntu cyari cyacitse, hasigaye gusa ahasa n’ifi. Abatambyi na rubanda bakutse imitima; babonye yuko ibyo bintu bitangaje ari ikimenyetso cy’akaga kagiye kubabaho; bo n’ibigirwamana byabo bakarimbukira imbere y’Imana y’Abaheburayo. Noneho bakuye iyo sanduku mu ngoro ya Dagoni maze bayishyira mu nzu ukwayo. AA 407.4
Abantu bari batuye ahitwa Ashidodi batewe n’indwara mbi cyane kandi yica. Abantu bibutse ibyago byatejwe mu Misiri n’Imana y’Abisiraheli, bavuze yuko ibyago bafite babitejwe n’isanduku y’Imana yari iwabo. Bafashe umwanzuro wo kuyohereza i Gati. Ariko ibyago birayikurikira, maze abantu bo muri uwo mujyi bayohereza ahitwa Ekuroni. Igeze aho abantu bayakiranye ubwoba bwinshi, baboroga bati: “Bahererekanyije isanduku y’Imana ya Isiraheli; none bayitugejejeho kutwicana n’abantu bacu.” Batakambiye ibigirwamana byabo ngo bibarinde, nk’uko abantu b’i Gati n’ab’i Ashidodi bari babigenje nyamara umurimbuzi yakomeje umurimo we kugeza ubwo mu mubabaro wabo “umuborogo w’abatuye uwo mujyi wageze mu ijuru.” Abantu batinye gukomeza kuyishyira mu mazu y’abantu, noneho aho yari igeze bayishyira ku gasozi. Hakurikiyeho icyago cy’imbeba, zogoje igihugu, zirimbura imyaka yari ihunitswe n’iyari ikiri mu mirima. Ubwo noneho igihugu cyose cyari kigiye kurimburwa n’cyorezo n’amapfa. AA 407.5
Iyo sanduku y’Imana yamaze amezi arindwi mu Bafilisitiya, kandi muri icyo gihe cyose Abisiraheli ntibagerageje kuyigarura. Nyamara Abafilisitiya bo bifuje cyane ikintu cyayibakurira aho nk’uko bari bifuje kuyinyaga. Aho kubabera imvano y’imbaraga, yababereye umutwaro uremereye n’umuvumo ukomeye. Ariko bayobewe icyo bakora kuko aho yageraga hose, ibihano by’Imana byarayiherekezaga. Abantu bahamagaye abatware b’icyo gihugu, abatambyi, n’abapfumu maze barababaza bati: “Iyi sanduku y’Uwiteka tuyigire dute? Mudusobanurire uburyo twayisubiza ahantu hayo.” Bagiriwe inama yo kuyisubizayo bakayijyanana n’ituro ry’igiciro cyinshi cyane ry’impongano y’icyaha. Abatambyi baravuze bati: “Murabona gukira, kandi muzamenya icyatumye ukuboko k’Uwiteka kutaretse kubagwa nabi.” AA 408.1
Kugira ngo bakureho ibyago byari byabateye, byari umuco wabaye akarande mu bapagani gukora ishusho ikozwe mu izahabu mu ifeza cyangwa ikindi kintu, io shusho ikaba isa n’icyo kintu cyateje ibyago, cyangwa igice cy’umubiri cyibasiwe n’icyo cyago. Iyo shusho yamanikwaga ku nkingi ndende cyangwa ahantu hagaragara, bityo bigafatwa ko iyo shusho irabarinda ibyago bashushanyije kuri yo muri ubwo buryo. Imigenzo nk’iyo iracyariho mu moko amwe y’abapagani. Iyo umuntu wafashwe n’icyorezo runaka agiye kwivuriza ku ngoro y’ikigirwamana cye, ajyana ishusho y’igice cy’umubiri kirwaye, akakijyana nk’ituro atuye ikigirwamana cye. AA 408.2
Bakurikije imihango yariho, abatware b’Abafilisitiya bategetse abantu gukora ibishushanyo by’ibyago byari byabateye. Baravuze bati: “Muture ibibyimba byakozwe mu izahabu bitanu, n’imbeba zacuzwe mu izahabu eshanu, nk’uko umubare w’Abatware b’Abafilisitiya ungana; kuko mwebwe mwese n’abatware banyu mwasangiye icyo cyago.” AA 408.3
Abo banyabwenge bazirikanaga imbaraga idasanzwe yari kumwe n’iyo sanduku y’Imana, kandi iyo nta bwenge bari bafite bwo guhanga n’iyo mbaraga. Nyamara ntibagiriye abantu inama ngo bahindukire bareke gusenga ibigirwamana bakorere Uwiteka. Bakomeje kwanga Imana ya Isiraheli nubwo ibyago bikomeye bari batejwe byabahatiraga kumvira ubutware bwayo. Uko ni ko abanyabyaha bashbora kwemezwa n’ibihano Imana ibahaye maze bakabona ko kuyirwanya ari ukurushwa n’ubusa. Bashobora guhatwa bakemera ubushobozi bwayo, ariko mu mutima bayigomera. Guca bugufi muri ubwo buryo ntibishobora gukiza umunyabyaha. Umuntu agomba kubanza guha Imana umutima we ubuntu bw’Imana bukawukuramo inarijye mbere y’uko kwihana kwe kwemerwa. AA 408.4
Mbega kwihangana Uwiteka agirira abanyabyaha! Abafilisitiya basengaga ibigirwamana n’Abisiraheli bari barasubuye inyuma bose hamwe bagezweho n’impano z’ubuntu bw’Imana. Imbabazi zitagaragara ibihumbi cumi zagwaga bucece mu nzira y’abantu b’indashima kandi b’abagome. Buri mugisha wose wababwiraga Imana yawutanze, ntamara ntibitaye ku rukundo rwayo. Kwihangana kw’Imana kwari kwinshi cyane ku bana b’abantu; ariko ubwo binangiraga bakanga kwihana, yabakuyeho uburinzi bwayo. Banze kumvira ijwi ry’Imana mu byo yaremye, mu miburo, inama yabagiriye no gucyaha kw’ijambo ryayo, maze biba ngombwa ko ibabwirira mu bihano yabahaye. AA 409.1
Hari bamwe mu Bafilisitiya barwanyije ko Isanduku y’isezerano yasubuzwa aho yaturutse. Uko kuzirikana imbaraga z’Imana ya Isiraheli byari ugukoza isoni ubwibone bw’Abafilisitiya. Ariko “abatambyi n’abapfumu” babujije abantu kutigana uburyo Farawo n’Abanyamisiri binangiye imitima, maze bakizanira ibyago birutaho. Umugambi waje kwemeranywaho na bose waratanzwe ma ze uhit ushyirwa mu bikorwa. Isanduku y’Imana, hamwe n’ituro ry’impongano ricuzwe mu izahabu, babishyira mu igare rishya, kugira ngo hatagira ikintu cyose cyabyanduza. Kuri iryo gare bahambiraho inka ebyiri z’imbyeyi zitigeze gukurura imitwaro. Inyana zazo baziziritse imuhira maze izo nka barazireka ngo zijye aho zishaka. Iyo iyo sanduku y’Imana igaruka mu Bisirayeli inyujijwe i Betishemeshi, umudugudu wari bugufi cyane w’Abalewi, byajyaga kubera Abafilisitiya igihamya cy’uko Imana y’Abisiraheli ari yo yari yabateje ibyo byago bikomeye cyane; baravuga bati: “ariko nibitaba bityo, tuzamenya ko atari ukuboko kwayo kwatwishe nabi, tumenye ko ari ibyago byatugwiririye gusa.” AA 409.2
Bazirekuye, za nka zisiga izazo maze zinyura mu nzira iromboreza igana i Betishemeshi. Izo nka zitari ziyobowe n’umuntu uwo ari we wese, zakomeje urugendo rwazo nta mahane. Imana yaherekeje isanduku yayo neza, maze iyigeza aho yagombaga kujya mu mahoro. AA 409.3
Icyo cyari igihe cyo gusarura ingano, kandi abantu b’i Betishemeshi basaruraga mu kibaya. “Bubuye amaso babona isanduku iradutse; bishimira kuyibona. Nuko igare riza rityo no mu murima wa Yosuwa w’i Betishemeshi, rihagarara aho igitare kinini cyari kiri. Baherako basa imbaho z’igare, batambiraho izo nka ziba igitambo cyoswa cy’Uwiteka.” Abatware b’Abafilisitiya bari baherekeje iyo sanduku y’Imana bayigeza “mu rugabano rw’i Betishemeshi” maze babona uko yakiriwe, birangiye basubira Ekuroni. Icyorezo cyari cyateye mu Bafilisitiya nticyakomeza, maze bemera ko ibyago bari bagize byari igihano cyaturutse ku Mana y’Abisiraheli. AA 409.4
Abantu b’i Betishemeshi bihutira gukwiza inkuru y’uko isanduku y’Imana iri iwabo, maze abaturanyi babo baza ari benshi kuyakira ubwo yari igarutse. Iyo sanduku bari bayiteretse ku ibuye ryaje kwifashishwa nk’igicaniro, maze imbere yayo bahatambira Uwiteka ibindi bitambo. Iyaba abo bari baje kuramya barihanye ibyaha byabo, Imana iba yarabahaye imigisha yayo. Nyamara ntibumviraga amategeko yayo uko bikwiye; kandi nubwo bishimiye kugaruka kw’isanduku y’Imana babona yuko ibazaniye ibyiza, ntibari bazi mu by’ukuri kwera kwayo. Aho kugira ngo bategure ahantu hakwiriye ho kuyakirira, barayihoreye iguma mu murima wari umaze gusarurwa. Ubwo bakomezaga gutumbira iyo sanduku yera, kandi bakavuga ku kuntu yagarutse mu buryo bw’igitangaza, batangiye kwibaza aho ubushobozi bwayo butangaje buba. Amaherezo amatsiko arabica, bakuraho ibipfundikizo byayo maze bagerageza kuyifungura. AA 409.5
Abisiraheli bose bari barigishijwe gutimya iyo sanduku kandi bakayubaha. Igihe byabaga ngombwa kuyikura ahantu hamwe ikajyanwa ahandi, n’Abalewi ntibari bemerewe kuyireba. Rimwe gusa mu mwaka ni bwo umutambyi mukuru yari yemerewe kureba isanduku y’Imana. Ndetse n’Abafilisitiya b’abapagani ntibari baratinyutse kuyifungura. Aho yajyaga hose yahoraga irinzwe n’abamarayika b’Imana nubwo batagaragaraga. Guhangara ku bwo kuyubahuka kw’abantu b’i Betishemeshi bahise baguhanirwa. Abantu benshi bahise bapfa. AA 410.1
Icyo gihano nticyateye abarokotse kwihana icyaha cyabo ahubwo cyabateye gutinya iyo sanduku nk’abatinya abadayimoni. Kubera ko bifuzaga yuko ibavira aho, nyamara batahangara kuyikuraho, abantu b’i Betishemeshi batumye ku b’i Kiriya-Tiyeyarimu babingingira kuza kuyijyana. Abantu b’aho banejejwe no kwakira iyo sanduku yera. Bari bazi ko bagomba kumvira kandi bakaba indahemuka. Bayizanye bishimye cyane maze bayishyira mu nzu ya Abinadabu, Umulewi. Uwo mugabo ashinga umuhungu we Eleyazari kuyirinda, maze ihamara imyaka myinshi. AA 410.2
Mu myaka yose uhereye igihe Uwiteka yigaragarizaga bwa mbere umuhungu wa Hana, ishyanga ryose ryaje kwemera ihamagarwa rya Samweli kugira ngo akore umurimo w’umuhanuzi. Igihe Samweli yahaga inzu ya Eli ubutumwa bw’imiburo nta cyo ahishe, nubwo bwari ubutumwa bubabaje kandi buremereye gutanga, Samweli yari agaragaje ubudahemuka bwe buranga intumwa y’Imana; “Uwiteka abana na we ntiyakunda ko hagira ijambo na rimwe rya Samweli rigwa hasi. Nuko Abisiraheli bose, uhereye i Dani ukageza i Berisheba, bamenya ko Samweli yarundukiye mu buhanuzi bw’Uwiteka.” AA 410.3
Ishyanga ry’Abisiraheli ryakomeje kutayoboka Imana kandi risenga ibigirwamana, bityo bahabwa igihano cyo gukomeza gukandamizwa n’Abafilisitiya. Muri icyo gihe Samweli yasuye imidugudu n’imijyi byo mu gihugu cyose, agerageza guhindura imitima y’abantu ngo bahindukirire Imana ya ba Se, kandi ibyo yakoze ntibyabuze kwera imbuto nziza. Bamaze imyaka makumyabini batsikamiwe no gutwazwa igitugu n’abanzi babo, Abisiraheli “batakambiye Uwiteka.” Samweli yabagiriye inama ati: “Niba mugarukira Uwiteka n’imitima yanyu yose, nimwikuremo imana z’abanyamahanga na Ashitaroti, mutunganirize Uwiteka imitima yanyu, abe ari we mukorera musa.” Aha tuhabona ko idini igaragazwa n’ibikorwa no kuyoboka Imana bivuye ku mutima byigishijwe abantu mu bihe bya Samweli, nk’uko Kristo yabyigishaga igihe yari ku isi. Nta buntu bwa Kristo, kubaha Imana by’umuhangobigaragara inyuma nta gaciro byari bifite mu Bisiraheli ba kera. Ni nako bimeze kuri Isiraheli y’iki gihe. AA 410.4
Muri iyi minsi, hakenewe ububyutse bwo kwiyegurira Imana mu mutima by’ukuri nk’ubwabaye kuri Isiraheli ya kera. Kwihana ni yo ntambwe ya mbere igomba guterwa n’abantu bose bashaka kugarukira Imana. Nta muntu ushobora gukorera undi uyu murimo. Buri muntu ku giti cye, tugomba kwicisha bugufi imbere y’Imana maze tukareka ibigirwamana byacu. Nitumara gukora ibyo dushoboye gukora byose, Uwiteka azatwereka agakiza ke. AA 410.5
Hamwe n’abatware b’imiryango, inteko nini y’abantu yateraniye i Misipa. Aho ni ho biyiririje ubusa bakomeje. Bicishije bugufi bamaramaje, abantu bihana ibyaha byabo; maze nk’igihamya cy’uko biyemeje kumvira amabwiriza amabwiriza bari barumvise, batorera Samweli kuba umucamanza. AA 410.6
Abafilisitiya barogoye iyo nteko bibwiye ko Abisiraheli bateranijwe no kujya inama y’intambara, maze bazana ingabo nyinshi zije gutatanya Abisiraheli bataranoza imigambi yabo. Inkuru y’uko Abafilisitiya bageze hafi yateye Abisiraheli ubwoba bwinshi. Abantu binginze Samweli bavuga bati: “Ntuhweme kudutakambirira Uwiteka Imana yacu, kugira ngo idukize amaboko y’Abafilisitiya.” AA 411.1
Ubwo Samweli yatambaga umwana w’intama ho igitambo cyoswa, Abafilisitiya barabasatiye ngo barwane. Ubwo ni bwo Ishobora byose yari yaramanukiye ku musozi wa Sinayi ikamanukira hagati y’umuriro n’umwotsi no guhinda kw’inkuba, ya yindi yari yaratandukanyije amazi y’Inyanja Itukura igacira inzira Abisiraheli muri Yorodani, yongeye kwerekana ubushobozi bwayo. Inkuba ikomeye cyane yakubitiye muri izo ngabo zabasatiraga maze imirambo y’abarwanyi bakomeye yuzura aho hantu. AA 411.2
Abisiraheli bari bahagaze bacecetse bumiwe, bahinda umushyitsi bafite ibyiringiro n’ubwoba. Babonye urupfu rw’abanzi babo, bamenye ko Imana yemeye kwihana kwabo. Nubwo batari biteguye intambara, bafashe intwaro z’Abafilisitiya bari bapfuye maze bakurikira abirukaga bahunga bagenda babica umugenda kugeza i Betikari. Uko gutsinda gukomeye kwabereye ahantu Abisiraheli bari baranesherejwe n’Abafilisitiya mu myaka makumyabiri yari ishize, ubwo abatambyi bicwaga n’isanduku y’Imana ikanyagwa. Haba ku bihugu kimwe no ku bantu ku giti cyabo, kubaha Uwiteka ni yo nzira iganisha ku mahoro n’ibyishimo, mu gihe inzira yo kugomera Imana iganisha mu kaga no gutsindwa. Icyo gihe Abafilisitiya baratsinzwe cyane bituma barekura ibihome bari barambuye Abisiraheli kandi birinda kongera kubarwanya hashira imyaka myinshi. Andi mahanga nayo yakurikije urugero rw’Abafilisitiya, maze Abisiraheli bagira amahoro kugeza ubwo ubuyobozi bwa Samweli bwarangiriye. AA 411.3
N’uko kugira ngo ibyo bitazibagirana, Samweli yahinze ibuye rinini ry’urwibutso hagati ya Mizipa na Sheni. Yaryise Ebenezeri, “ibuye ry’ubufasha,” abwira abantu ati: “Uwiteka yaratuzahuye kugeza n’ubu.” AA 411.4


text:
ABAKURAMBERE N’ABAHANUZI
IGICE CYA 42 - AMATEGEKO Y’IMANA ASUBIRWAMO19
Uwiteka yamenyesha Mose yuko igihe cyateganyijwe cyo kwigarurira Kanani cyegereje. Ubwo uwo muhanuzi wari ugeze mu zabukuru yahagararaga ahitegeye Yorodani n’Igihugu cy’Isezerano, yitegerezanyije amatsiko gakondo y’ubwoko bwe. Mbese byari gushoboka ko urubanza yari yaraciriwe kubera icyaha yakoreye i Kadeshi rwari gukurwaho? Yasabye yinginga agira ati: “Mwami Uwiteka, utangiye kwereka umugaragu wawe gukomera kwawe n’amaboko yawe menshi. Ni iyihe mana yo mu ijuru cyangwa munsi ishobora gukora ibihwanye n’ibyo ukora n’imirimo yawe ikomeye? Ndakwinginze, emera ko nambuka nkareba igihugu cyiza kiri hakurya ya Yorodani, iriya misozi myiza, na Lebanoni.” Gutegeka kwa kabiri 3:24-27. AA 317.1
Igisubizo yahawe ni iki ngo: “Uherukire aho, ntuzongere guhingutsa iryo jambo. Uzazamuke ujye mu mpinga ya Pisiga, witegereze iburengerazuba n’amajyaruguru, n’iburasirazuba n’amajyepfo. Uharebeshe amaso gusa kuko utazambuka Yorodani.” AA 317.2
Mose yumviye iteka ry’Imana ativovose. Ubwo noneho yari ahagarikishijwe cyane n’Abisiraheli. Ni nde wari guhangayikira kugubwa neza kwabo nkawe? Yasenze abikuye ku mutima agira ati: “Uhoraho Mana, ni wowe ubeshaho abo waremye. Shyiraho umuntu wokuyobora Abisiraheli mu gihe bazaba bari mu ngendo, cyangwa bagabye igitero, cyangwa bavuye ku rugamba, be kuba nk’intama zitagira umushumba.” Ibarura 27:16,17. AA 317.3
Uwiteka yumviye gusenga kw’umugaragu we; maze amuha igisubizo gikurikira: “Jyana Yosuwa mwene Nuni, umuntu urimo Umwuka, umurambikeho ikiganza; umushyire imbere ya Eleyazari umutambyi n’iteraniro ryose; umwihanangirize mu maso yabo. Kandi umuhe ku cyuhahiro cyawe, kugira ngo iteraniro ry’Abisiraheli ryose rijye rimwumvira.” (Kubara 27:18-20). Yosuwa yari yarafashije Mose igihe kirekire; kandi kubera ko yari umugaho w’umunyabwenge, ufite ubushobozi no kwizera, Imana yamuhisemo kugira ngo asimbure Mose. AA 317.4
Mose yaambitse ibiganza kuri Yosuwa amushinga n’inshingano ikomeye, bityp Yosuwa atoranywa ku mugaragaro kugira ngo abe umuyobozi w’Abisiraheli. Uwiteka avugira muri Mose, abwira iteraniro ibyerekeye Yosuwa ati: “Kandi ajye ahagarara imbere ya Eleyazari umutambyi, na we ajye imbere yanjye, amumbarishirize kungura inama kwa Urimu: Eleyazari azaba ari we ujya ategeka kwahuka kwabo no gucyurwa kwabo, kwa Yosuwa n’Abisirayeli bose, iteraniro ryabo ryose” (Imirongo 21-23). AA 317.5
Mbere yo kuva ku nshingano ye nk’umuyobozi ugaragara w’Abisiraheli, Mose yategetswe kubasubiriramo amateka y’uburyo bacunguwe bakurwa mu Misiri ndetse n’uko bazereye mu butayu. Yongera kandi kubasubiriramo amategeko yavugiwe kuri Sinayi. Igihe ayo mategeko yatangwaga, bake cyane mu bariho icyo gihe ni bo bari bakuze bihagije ku buryo bashoboraga gusobanukirwa agaciro gakomeye ko gutangwa kwayo. Kubera ko bidatinze bari bagiye kwambuka Yorodani maze bakigarurira Igihugu cy’Isezerano, Imana yabibukije ibyo amategeko yayo asaba kandi ibasaba kumvira nk’icyangombwa bagombaga kuzuza kugira ngo bagubwe neza. AA 317.6
Mose yahagaze imbere y’abantu kugira ngo abasubiriremo imiburo no kubacyaha biheruka. Mu maso he harabagiranishwaga n’umucyo wera. Umusatsi we wari imvi ageze mu zabukuru; ariko yari yemye kandi mu maso he hagaragazaga ko agifite imbaraga ndetse yari atarahuma. Wari umwanya w’ingenzi, maze n’umutima we wose abagaragariza urukundo n’impuhwe by’Umurinzi wabo Ushoborabyose avuga ati: AA 318.1
“Wibaze iby’ibihe byashize byakubanjirije, uhereye ku munsi Imana yaremeyeho umuntu mu isi, kandi uhereye ku mpera y’isi, ukageza ku yindi mpera yayo, yuko higeze kubaho igihwanye n’iki kintu gikomeye, cyangwa ko humvikanye igihwanye na cyo. Mbese hariho ubwo abantu bumvise ijwi ry’Imana ivuga iri hagati mu muriro, nk’uko wowe uryumvise, bakahaho? Cyangwa higeze kuba imana yagerageje kwijyanira ishyanga, irikuje hagati y’irindi ibigerageresho n’ibimenyetso n’ibitangaza n’intambara n’amaboko menshi n’ukuboko kurambutse n’ibiteye ubwoba bikomeye, bihwanye n’ibyo Uwiteka Imana yanyu yabakorereye mu Egiputa mu maso yanyu? Ni wowe werekewe ibyo kugira ngo umenye yuko Uwiteka ari we Mana, ari nta yindi keretse yo.” AA 318.2
“Icyateye Uwiteka kubakunda, akabatoranya,si uko mwarutaga ayandi mahanga yose ubwinshi; ndetse mwari bake hanyuma y’ayandi yose. Ahubwo ni uko Uwiteka abakunda, agashaka gusohoza indahiro yarahiye basekuruza banyu, ni cyo cyatumye Uwiteka abakuzayo amaboko menshi, akabacungura mu nzu y’uburetwa, mu butware bwa Farawo umwami wa Egiputa. Nuko none menya yuko Uwiteka Imana yawe ari yo Mana; ni Imana yo kwizerwa, ikomeza gusohoreza isezerano no kugirira ibambe abayikunda, bakitondera amategeko yayo, ikageza ku buzukuruza babo b’ibihe igihumbi.” Gutegeka kwa Kabiri 7:7-9. AA 318.3
Abisiraheli bari baragiye bihutira gushinja Mose kuba intandaro y’ingorane bahuraga nazo; ariko ubu bwo urwikekwe rwabo bamugiragaho ko arangwa n’ubwibone no kwigerezaho no kwikanyiza rwavuyeho, maze batega amatwi ibyo yababwiraga babyishimiye. Mose yababwije ukuri maze abibutsa amakosa yabo ndetse n’ibicumuro by’ababyeyi babo. Incuro nyinshi bari baragiye bumva barambiwe kandi bakigomeka kubwo kuzerera cyane mu butayu; ariko Uwiteka si we wateye uko gutinda kwigarurira Kanani. Yabarushaga kugira agahinda kuko itahise ibaha Igihugu cy’Isezerano, ngo muri ubwo buryo yerekanire imbere y’amahanga yose ubushobozi bwe bukomeye binyuze mu gucungura ubwoko bwayo. Bagifite kutizera Imana, buzuye ubwibone no kutizera, ntabwo bari biteguye kwinjira i Kanani. Ntibyashobokaga ko bagaragaza ubwoko bufite Imana ho Umwami wabwo; kuko batarangwaga n’imico yayo y’ubutungane, ingeso nziza no kugwa neza. Iyo ababyeyi babo bizera bakumvira amabwiriza y’Imana, bakayoborwa n’amateka yayo ndetse bakagendera mategeko yayo, bajyaga kuba baramaze gutura muri Kanani kera cyane, ari ubwoko butunganiwe, bukiranuka kandi bunezerewe. Gutinda kwinjira mu gihugu cyiza byasuzuguzaga Imana kandi kukayitesha ikuzo mu maso y’amahanga yari abakikije. AA 318.4
Mose wari usobanukiwe na kamere n’agaciro by’amategeko y’Imana, yahamirije abantu ko nta rindi shyanga rifite amategeko meza, akiranuka kandi yuje imbabazi nk’ayahawe Abaheburayo. Yaravuze ati: “Dore mbigishije amategeko n’amateka, uko Uwiteka Imana yanjye yantegetse, kugira ngo abe ari ko mugenzereza mu gihugu mujyanwamo no guhindura. Nuko mujye muyitondera muyumvira, kuko ari ko ubwenge bwanyu n’ubuhanga bwanyu mu maso y’amahanga, azumva ayo mategeko yose, akavuga ati: ‘Ni ukuri ni ishyanga rikomeye ni ubwoko bw’ubwenge n’ubuhanga.” AA 318.5
Mose yabibukije “umunsi bahagaze imbere y’Uwiteka Imana yabo kuri Horebu.” Yahwituye ingabo z’Abaheburayo ati: “Mbese hari ishyanga rikomeye rifite imana iriri hafi, nk’uko Uwiteka Imana yacu ituba hafi, iyo tuyambaje? Kandi ni ishyanga rikomeye ki rifite amategeko n’amateka atunganye ahwanye n’aya mategeko yose mbashyira imbere uyu munsi?” Muri iki gihe uku guhwitura Mose yagejeje ku Bisiraheli gukwiriye gusubirwamo. Amategeko Imana yahaye abantu bayo ba kera yarushaga amategeko atangwa n’ibihugu birusha ibindi amajyambere ku isi kwerekana ubwenge no kuba meza. Amategeko y’ibihugu arangwamo kudatungana ndetse n’ibyifuzo bibi bituruka mu mitima itarahinduwe mishya; ariko amategeko y’Imana afite ikimenyetso cyayo. AA 319.1
Mose yaravuze ati: “Uwiteka yarabajyanye, abakura muri rya tanura ryubakishijwe icyuma, ni ryo Egiputa, kugira ngo mumubere ubwoko bwa gakondo.” Igihugu bari bagiye kwinjiramo, kandi cyagombaga kuba icyabo ari uko bumviye amategeko y’Imana, bari baragisobanuriwe muri ubwo buryo. Mbega uko aya magambo yagombaga gukora ku mitima y’Abisiraheli ubwo bari kwibuka uko uwabasobanuriye neza imigisha y’icyo gihugu yabujijwe kuzasangira nabo uwo murage bitewe n’icyaha cyabo: AA 319.2
“Kuko Uwiteka Imana yawe ikujyana mu gihugu cyiza, kirimo imigezi n’amasoko n’ibidendezi birebire, bitembera bidudubiriza mu bikombe no ku misozi. Ni igihugu cy’ingano na sayiri n’imizabibu n’imitini n’amakomamanga; ni igihugu cy’imyelayo n’ubuki; ni igihugu uzariramo ibyokurya ntibibure, ntuzagire icyo ugikeneramo; ni igihugu cy’amabuye y’ibyuma, n’icy’imisozi wacukuramo imiringa.” “Ni igihugu Uwiteka Imana yawe yitaho, kandi Uwiteka Imana yawe ihora igihanze amaso ihereye ku itangiriro ry’umwaka, ikageza ku iherezo ryawo.” Gutegeka kwa kabiri 8:7-9; 11:10-12. AA 319.3
“Uwiteka Imana yawe nimara kukujyana mu gihugu, yarahiye ba sekuruza wanyu Aburahamu na Isaka na Yakobo ko izaguha, ukagira imidugudu minini myiza utubatse, n’amazu yuzuye ibyiza byose utujuje, n’amariba yafukuwemo amazi mutafukuye, n’inzabibu n’imyelayo utateye, ukarya, ugahaga; uzirinde, we kwibagirwa Uwiteka.” “Mwirinde, mwe kwibagirwa isezerano ry’Uwiteka Imana yanyu yasezeranye namwe,... Kuko Uwiteka Imana yawe ari umuriro ukongora, ni Imana ifuha.” Igihe bari gukora ibibi mu maso y’Iman, Mose yabivuzeho atya ati: “Muzarimbuka vuba, mukarangira mu gihugu mwambuka Yorodani mujyanwamo no guhindura.” AA 319.4
Mose amaze kubasubiriramo amategeko mu ruhame, yarangije umurimo wo kwandika amategeko yose n’amateka Imana yari yaramuhaye ndetse n’amabwiriza yose yerekeye gahunda yo gutamba ibitambo. Igitabo cyanditswemo ibyo cyabikijwe abayobozi babikwiriye, maze kubw’ibyo kibikwa iruhande rw’isanduku y’isezerano kugira ngo kiharindirwe. Nanone uwo muyobozi ukomeye yari agifite impungenge nyinshi yuko abantu bazitandukanya n’Imana. Mu magambo akomeye kandi abakangura, yaberetse imigisha bagombaga kugira baramutse bumviye, kandi abereka n’imivumo yari gukurikiraho baramutse bishe amategeko: AA 319.5
“Nugira umwete wo kumvira Uwiteka Imana yawe, n’uwo kwitondera amategeko yayo yose ngutegeka uyu munsi,” “Uzagirira umugisha mu mudugudu, uzawugirira no mu mirima,” “mu mbuto zo mu nda yawe n’imyaka yo ku butaka bwawe, n’imbuto z’amatungo yawe . . . Hazagira umugisha igitenga cyawe n’icyibo uvugiramo. . . Uwiteka azatuma ababisha bawe baguhagurikiye banesherezwa imbere yawe . . . Uwiteka azategeka umugisha kuba mu bigega byawe no mu byo ugerageza gukora byose.” AA 320.1
“Ariko nutumvira Uwiteka Imana yawe ngo witondere amategeko yayo y’uburyo bwose ngutegeka uyu munsi, iyi mivumo yose izakuzaho, ikugereho.” “Uzavumwa mu majya no mumaza.” “Kandi Uwiteka azabatatanyiriza mu mahanga yose, uhereye ku mpera y’isi, ukageza ku yindi mpera yayo; kanid uzakorererayo izindi mana utigeze kumenya, naba sekuruza banyu batigeze kumenya, z’ibiti n’amabuye. Kandi muri ayo mahanga nta mahoro uzabona, ntuzabona aho uruhurira ibirenge byawe; ariko Uwiteka azaguherayo umutima uhinda umushyitsi n’amaso aremba n’umutima wonze. Uzashidikanya ubugingo bwawe, uzahora utinya ku manywa na nijoro, ntuzagira ikikwiringiza ubugingo bwawe. Buzacya ugira uti: ‘Iyo bwira.’ Buzagoroba ugira uti: ‘Iyo bucya’, ubitewe n’ubwoba bwo mu mutima wawe bugutinyisha bugutinyisha n’ibyo amaso yawe azibonera.” AA 320.2
Ayobowe na Mwuka w’Ubuhanuzi, yitegereje kure cyane mu bihe bizakurikiraho, Mose yerekanye neza ibyago bizabaho ubwo Isiraheli izakurwaho nk’ishyanga na Yerusalemu irimbuwe n’ingabo z’Abanyaroma. Yaravuze ati: “Uwiteka azakuzanira ishyanga rya kure, akuye ku mpera y’isi, riza nk’uko ikizu kuguruka, ishyanga uzaba utazi uurimi rwaryo, ishyanga rifite mu maso hagaragaza urugomo, ritazubaha abashyaje, ritazababarira abana.” AA 320.3
Yerekanye neza imibabaro iteye ubwoba abantu bagombaga kuzagira igihe Yerusalemu kuzagotwa na Tito mu binyejana byinshi byari kuzakurikiraho. Yabivuze muri aya magambo: “Bazarya abana b’amatungo yawe n’imyaka yoku butaka bwawe, bageze aho uzarimbukira. . . Bazagota imidugudu yawe yose, kugeza aho inkike z’amabuye zawe ndende zikomeye wiringiraga zo mu gihugu cyawe cyose zizaridukira. . . Uzarya imbuto zo mu nda yawe, inyama z’abahungu bawe n’abakobwa bawe, Uwitaka Imana yawe izaba yaraguhaye, ku bwo kugotwa no gusakizwa, ababisha bawe bazagusakiza.” “Umugore wo muri mwe wadamaraye, akamenyera kugubwa neza gusa, utatinyuka no gukandagiza ikirenge ku bwo kudamarara no kumenyera kugubwa neza, azarebana imbabazi nke umugabo aseguye, n’umuhungu we n’umukobwa we . . . no ku bana be abyaye: kuko azabarira rwihishwa kuko abuze byose, ku bwo kugotwa no gusakizwa, ababisha bawe bazagusakiza mu midugudu yawe.” AA 320.4
Mose yaherukije aya magambo yimbitse agira ati: “Uyu munsi ntanze ijuru n’isi ho abahamya bazabashinja, yuko ngushyize imbere ubugingo n’urupfu, umugisha n’umuvumo: nuko uhitemo ubugingo, ubone kubaho, wowe n’urubyaro rwawe, ukunde Uwiteka Imana yawe, uyumvire, uyifatanyeho akaramata; kuko ari yo bugingo bwawe no kurama kwawe: kugira ngo ubone kuba mu gihugu Uwiteka yarahiye ba sekuruza banyu, Aburahamu na Isaka na Yakobo, ko azabaha.” Gutegeka kwa kabiri 30:19,20. AA 320.5
Kugira ngo ashobore kumvisha neza abantu bose uko kuri, uwo muyobozi ukomeye yabuvuze mu mvugo ya gisizi ibeneye. Ntabwo iyi ndirimbo yavugaga iby’amateka gusa ahubwo yari n’ubuhanuzi. Nubwo yavugaga ibitangaza Imana yari yarakoreye ubwoko bwayo mu bihe byashize, yanatungaga agatoki ibintu bikomeye bizabaho mu gihe kiri imbere, intsinzi iheruka y’intungane ubwo Kristo azaba agarutse mu butware n’ikuzo bye. Abantu bategetswe gufata mu mutwe ayo mateka yavuzwe mu bisigo kandi bakayigisha abana n’abuzukuru babo kugira ngo atazibagirana. AA 321.1
Kubera ko, mu buryo bwihariye, Abisiraheli bagombaga kuba abarinzi ndetse n’abita ku mategeko y’Imana, ubusobanuro bwayo ndetse n’akamaro ko kuyumvira byagombaga kuba mu mitima yabo mu buryo bwihariye, kandi binyuze muri bo, bikinjira mu bana n’abuzukuru babo. Ku byerekeye amategeko ye Uwiteka yarategetse ati: “Ujye ugira umwete wo kuyigisha abana bawe, ujye uyavuga wicaye mu nzu yawe, n’uko ugenda mu nzira, n’uko uryamye, n’uko ubyutse. . . Uyandike ku nkomanizo z’inzu yawe noku byugarira byawe.” Gutegeka kwa kabiri 6:7. AA 321.2
Mu gihe kizaza ubwo abana babo bari kubabaza bati: “Ibihamya n’amategeko n’amateka, Uwiteka Imana yacu yategetse ni iby’iki?”, ababyeyi bari kuzabasubiriramo amateka yerekeye ubuntu Imana yabagiriye - uko Uwiteka yakoze ngo abacungure kugira ngo bumvire amategeko ye. Bagombaga kuzabwira abana babo bati: “Uwiteka adutegeka kwitondera ayo mategeko yose no kubahira Uwiteka Imana yacu, kugira ngo tubone ibyiza iteka, ikiza ubugingo bwacu urupfu, uko biri n’uyu munsi. Nitwitondera ayo mategeko yose tukayumvirira imbere y’Uwiteka Imana yacu, uko yadutegetse, byazatubera gukiranuka.” Gutegeka kwa kabiri 6:25. AA 321.3


text:
Mu Murenge wa Cyato mu Karere ka Nyamasheke, Akagari ka Rwumba, Umudugudu wa Rugari hari abaturage bavuga ko ubuyobozi bw’ibanze bufatanyije na rwiyemezamirimo babasabye gutaburura imibiri...
Taarifa yamenye ko Umushinwa witwa Shujun Sun ari we uherutse kugaragara mu mashusho akorera Abanyarwanda icyo inzego z’umutekano zise iyicarubozo. Umwe mu bayobozi mu nzego z’ibanze...
Iyi ngingo niyo ubuyobozi bukuru bw’Umuryango w’Abapfakazi barokotse Jenoside yakorewe Abatutsi( AVEGA Agahozo) bahereyeho batekereza gufasha abapfakazi ba Jenoside gutekereza imishinga yababyarira inyungu, hanyuma bagafashwa kuyibonera...
Minisitiri w’ubutegetsi bw’igihugu Jean Marie Vianney Gatabazi akomeje uruzinduko ari kugirira mu turere tw’Intara y’i Burengerazuba. Kuri uyu wa Gatandatu yasuye Akarere ka Rusizi. Yasuye ahantu...
Akarere ka Nyamasheke katangije gahunda igamije kuzamura imibereho y’abaturage kise ‘Nsiga Ninogereze’. Ni imvugo ikomoka ku mugani w’Abanyarwanda uvuga ko ‘umwana uzi ubwenge bamusiga yinogereza’. Iyi...


text:
Yanditswe na UMUHIRE Valentin
Imvura iherutse kugwa yangije bikomeye agace ka Vunga gaherereye mu murenge wa Shyira , Akarere ka Nyabihu mu Ntara y’ Iburengerazuba , ku buryo kamaze icyumweru ubuhahirane bwarahagaze, abaturage nta kindi bakora uretse umuganda wo guhangana n’ ibyangijwe n’ ibiiza.
Bamwe barrasuhutse ntibakiba mu ngo zabo bacumbitse mu mashuri, abandi basigaye iheruheru nta nicyo kwiyorosa basigaranye, kugera muri Vunga ubwabyo ni ihurizo rikomeye kubera ibiiza .Abaturage bahanze amaso Leta y’ u Rwanda ngo igire icyo ikora kuko basigaye iheruheru.
Ikiraro gihuza Umurenge wa Rugera na Shyira cyarangiritse nta modoka nimwe yabashaga kuhanyura kugeza ku wa kabiri
Ingabo z’ u Rwanda ku wa kabiri zacyubatse mu kanya nk’ako guhumbya .Abaturage ba Shyira barazishima cyane , ubu umuhanda wongeye kuba nyabagendwa
Aka ni ku kiraro cya gihuza Vunga na Gakenke mu murenge wa Mugunga nacyo ubu cyatwawe n’amazi ntawe ubasha kwambuka
Mu mudugudu w’ icyitegererezo wa Shyira naho amazi yarabateye inzu zahindutse ibyondo
Mu rwunge rw’ amashuri rwa Vunga niho imiryango imwe n’ imwe icumbitse ,amazu yabo yaragiye
Mu ishuri niho bacumbitse , icyumba kimwe gicumbikiye imiryango ine irimo ababyeyi n’abana , nta biryamirwa bafite byose byatwawe n’ imvura
Uyu mubyeyi amazi yaramutembanye hamwe n”abana babiri barimo uruhinja rw’ amezi abiri cyakora ku bw’amahirwe bose baracyariho .
Uyu mubyeyi yavunitse kubera amazi yamutwaye amukubita hasi
Abayobozi n’abaturage nibi birirwamo,imihanda yarasibamye , imyanda yuzuye hose kubera imvura
Aya mabuye mubona ni ayamanuwe n’ imvura ku misozi.Yahahamuye abaturage
Abaturage birirwa mu muganda ngo barebe ko centre ya Vunga yakongera kugarura ubuzima
Ibiro by’ umurenge wa Shyira ubu birafunze ,amadosiye menshi hafi ya yose amazi yarayatwaye


text:
INCAMAKE NGIRAKAMARO Y’AMATEKA Y’INTUMWA MUHAMADI (IMANA IMUHE AMAHORO N’IMIGISHA)
kwandika :
umwirondoro uhinye
INCAMAKE NGIRAKAMARO Y’AMATEKA Y’INTUMWA MUHAMADI (IMANA IMUHE AMAHORO N’IMIGISHA): IGITABO GISOBANUYE MU RURIMI RW’IKINYARWANDA, CYANDITSWE NA DR. HAYITHAMI SARIHAN, KIGIZWE N’AMAGAMBO MAKEYA, ARIKO KUTAGITUNGA NTIBIKWIYE K’UMUNTU WESE UFITE UMURAVA N’UBWO WABA MUKE WO KUMENYA INTUMWA YACU N’AMATEKA YAYO N’UMUYOBORO WAYO N’IMICO Y’INGENZI YAMURANGAGA NDETSE N’IMITERERE YE, NO KUMENYA UMURYANGO WAYO N’ABAGORE BAYO. UMWANDITSI WACYO AKABA YARAGITEGUYE NEZA MU BURYO BW’IMBONERAHAMWE N’IBICE BITANDUKANYE, MAZE NYUMA YA BURI GICE AGASHYIRAHO IBIBAZO N’IKIZAMINI, ARIKO IBYO BYOSE MU BURYO BUHINNYE BUDATAKAZA IBIKENEWE, KANDI BUTARONDOGORA BIRAMBIRANA.
amatsinda:


text:
Umwiherero: Perezida Kagame yasabye abayobozi bafite akaboko karekare kwihana
Perezida w’u Rwanda Paul kagame yeruriye abayobozi bafite akaboko karekare ko batihannye kubabarirwa kwabo biri kure.
Ubwo yasozaga itorero ry’abayobozi riteraniye mu karere ka Gatsibo, Perezida Kagame yanenze bamwe mu bayobozi bariye inka z’abaturage muri gahunda ya girinka aboneraho kandi umwanya wo kubasaba kwihana.
Perezida Kagame, avuga ko bidakwiye na gato kuba umuyobozi yatinyuka agafata inka y’umuturage wa ntahonikora akamurira inka yari igenewe kuzamura imibereho ye kugira ngo agire aho ahera atangira ubuzima.
Ibi Perezida Kagame yabivuze tariki ya 31 Werurwe 2016 ubwo yasozaga ku mugaragaro itorero ry’abayobozi b’uturere na Njyanama zatwo ndetse n’umujyi wa Kigali.
Perezida Kagame yagarutse kuri gahunda ya Girinka avuga ko ari gahunda nziza kandi isobanutse yaba uko iteguye n’uko igomba gushyirwa mu bikorwa, Perezida ntiyiyumvisha uburyo igaragaramo ibibazo bihabanye n’uko iteguye.
Agira ati “Ni kuki tuyisangamo ikibazo? Ese hari akare gahunda ya Girinka itarageramo? Hari akarere se itarimo ikibazo? Niba gahari nimukambwire”.
Aba bayobozi babuze icyo basubiza Perezida Kagame ku karere katarimo ibibazo kuri gahunda ya Girinka.
Perezida Kagame yagarutse ku kibazo cy’abaturage bakennye bagenewe inka muri gahunda ya Girinka ariko bamwe mu bayobozi barazikubira.
Ati “Bariya baturage badafite uko babayeho twabageneye izo gahunda kugira ngo babeho babone aho bahera ubuzima kugira ngo bazamuke babone uko bakora ibikorwa byabo, Ese Abo baturage mugenda mugafata inka zabo mukazigira izanyu ntimuzibahe Ni ukubera iki? ndabibona aho njya hose bavuga ko abayobozi babatwarira inka ni ukubera iki?”.
Abo bantu badafite uko bigira mutwarira inka icyo cyaha muzagikizwa n’iki? Ko njya mbabona mwarimbye mujya mu misa, Murarimba mugatwarwa kandi ubabonye akavuga ko hari abamalayika.
Perezida Kagame yavuze ko kwiba inka y’umuturage utifashije ukagerekaho kujya mu rusengero warimbye ko ari ukubeshya kandi ubikora akwiye kubyihana.
Perezida agira ati, Murarimba mugatwarwa kandi ubabonye akavuga ko hari abamalayika, mwarangiza mukajya kwambura umuntu udafite n’inzara zo kwishima, Icyo ni ikinyoma kibi utakizwa n’amahugurwa nk’aya mwakoze, Iki kinyoma kikurimo ni wowe ugomba kukivanamo ukakiyama ukakiyaka. Mukwiye kubitekerezaho, mukihana mukicuza, mukwiye kuva aha mwahindutse mukagira imyumvire mizima, bitameze bitya byaba bimaze iki? Mwaba mukuye iki hano mutihannye ibi binyoma.
Perezida Kagame mu ijambo rye akaba yasabye aba bayobozi kudahishira bagenzi babo bakora ibikorwa nk’ibi by’akaboko karekare birinda kubeshyerana no gushaka kubateranya badafite ukuri ari nako birinda umugayo wabaturukaho.
Intyoza.com


text:
Urunigi rwambarwa ku maguru abenshi barwita Gourmette, Anklet cyangwa se Bracelet de cheville mu ndimi z’amahanga. Kugeza ubu abantu benshi bibeshya ko uru runigi rwambarwa n’abagore cyangwa abakobwa b’indaya nyamara si ko bimeze.
Amateka y’urunigi abagore bambara ku maguru
Urunigi rwambarwa ku maguru n’igitsinagore rwaturutse mu Majyepfo ya Asia mu myaka 800 ishize. Mu majyepfo ya Asia barwita “Pattilu” cyangwa “Nupur”. Abagore bo mu gihugu cya Egypt nabo bakaba ari bamwe mu bamamaje uru runigi dore ko bari mu ba mbere barwambaye mu gihe cya Predynastic Times aho hari mu myaka ya cyera.
Urunigi rwambarwa ku maguru rwakomeje gukwira hirya no hino ku isi, muri America rwahageze mu 1930 kugeza n’ubu ruri mu mitako abagore baho bakunze kwambara. Mu bihugu by’iburayi ho bafite umwihariko kuko uru runigi rwambarwa n’abagore n’abagabo.
Ese kwambara urunigi ku maguru bisobanuye iki?
-Mu myaka ya kera mu bihugu byo mu Majyepfo ya Asia abagore bambaraga uru runigi ku maguru yabo mu rwego rwo kwirinda imyuka mibi nk’uko imyizerere yabo yavugaga. Umugore waho yambaraga urunigi ku maguru ruriho amazina ye hamwe n’amagambo y’imitongero arinda imyuka mibi nk’uko babyizeraga.
-Mu gihugu cya Egypt mu myaka ya cyera abagore bambaraga urunigi ku maguru kugira ngo barangaze abagabo (attract men’s attention) kuko urunigi rugenda rusakuza bityo iyo barwambaraga bagahita ku bagabo barabarangariraga cyane bityo bakaboneraho kubareshya.
-Mu gihugu cya Sri Lanka abagore bemerewe kwambara urunigi ku maguru ni abagore baturuka mu miryango ikize cyangwa umugore ufite umugabo w’umuyobozi ukomeye. Muri iki gihugu ntabwo abakobwa batarashaka bemerewe kurwambara.
-Kuva mu kinyejana cya 20 ubusobanuro bw’urunigi rwambarwa n’abagore ku maguru bwahinduye ubusobanuro uko ibihe byagiye bihinduka. Urunigi rwatangiye kugaragara nk’imideli igezweho ku buryo umugore wese yarwambara hatagombeye ubusobanuro buhambaye uretse kugendana n’ibigezweho.
-Kwambara urunigi ku maguru kw’abari n’abategarugori bimaze kuba ikintu kigezweho dore ko abarwambara usanga ari abagendana n’ibigezweho cyangwa urwambara akaba ari uko arukunze. Ibi ntibivuze ko umukobwa urwambaye yigurisha.
Ese uru runigi rwambarwa ku kuhe kuguru?
Kuri ubu nta kuguru gutegetswe kwambaraho urunigi yaba ari ukuguru kw’iburyo cyangwa ukw’ibumoso hose hemerewe kwambarwaho uru runigi. Mu myaka ya cyera umugore iyo yabaga yarashatse yambaraga urunigi ku kuguru kw’iburyo naho utarashaka yarwambaraga ibumoso, ariko ibi byarahindutse kuko urunigi rwambarwa ku maguru yose.
Ese abagabo bemerewe kwambara urunigi ku maguru?
Abagabo nabo bemerewe kwambara urunigi ku maguru cyane cyane abagabo baturuka mu bihugu by’iburayi birimo u Bwongereza, Holland, Switzland na Romania. Abagabo bo muri ibi bihugu batangiye kwambara urunigi ku maguru mu 1978.Nubwo bimeze bityo ariko abagabo benshi ntabwo bakunda kurwambara.


text:
Gaby Kamanzi yasohoye indirimbo nshya yise ‘’day by day’’
Umuramyi Gaby Kamanzi, ukunzwe mu muziki wo kuramya no guhimbaza Imana mu Rwanda, benshi bakunze kumwita ‘’Miss Gospel’’ yasohoye indirimbo nshya yise ‘’DAY BY DAY’’ izaba iri kuri album ye ya Kabiri.
Gaby Irene Kamanzi umwe mu bahanzikazi baririmba indirimbo zo kuramya no guhimbaza Imana bakunzwe cyane mu Rwanda no mu Karere, indirimbo ”DAY BY DAY” amajwi yayo yakozwe na Producer Camarade usanzwe umenyerewe mu gutunganya indirimbo za Gospel. Amashusho yakozwe na Producer Sammy Switch (Bless World Music).
Ni indirimbo ikubiyemo ubutumwa bukangurira abantu kwishingikiriza Imana bazirikana ko ari yo soko y’umugisha yonyine.
Umuririmbyi Gaby abashishikariza kwikomeza kuri uwo Mwami ubasumba bose. Aganira na Umuseke Gaby yagize ati: ‘‘Muri iyi ndirimbo ndashaka gushishikariza abantu kugendana n’Imana gukora ubushake bwayo, iyo Imana yabonye ko wayubashye umunsi ku munsi (DAY BY DAY) na yo irakwigaragariza,…’’
Mu ndirimbo DAY BY DAY Gaby yumvikana aririmba amagambo akomeza abantu umutima aho agira ati: ”Icyo umwana w’umuntu atakwishoboza, wowe uramushoboza ukamunezeza.”
Gaby yaherukaga gukora indirimbo ‘‘Emmanuel’’ yishimiwe n’abantu benshi biganjemo abakunzi b’umuziki wo kuramya no guhimbaza Imana, kimwe n’iyi ndirimbo yasohoye yise DAY BY DAY nyuma y’amasaha make igeze ku rubuga rwe rwa Youtube irikwishimirwa cyane, zombi zizaba zimwe mu ndirimbo zigize Album ye ya Kabiri.
Gaby Irene Kamanzi ni umwe mu baririmbyi bafite ubuhanga muri muzika ndetse n’ijwi riryohera amatwi hamwe n’amagambo y’Imana aba aririmba bigafasha imitima y’abumva impumeko y’Imana ituruka muri we, yamenyekanye cyane mu ndirimbo nyinshi zagiye zikundwa harimo “Amahoro, Arankunda, Emmanuel”.
Indirimbo ”DAY BY DAY” kuri ubu wayisanga ku rubuga rwe rwa youtube rwitwa Gaby Kamanzi ukajya ubona n’izindi ndirimbo ze.
Umuhanzi Gaby Kamanzi yagiye yitabira ibitaramo bitandukanye bikomeye haba mu gihugu cy’u Rwanda ndetse no hanze ku migabane itandukanye harimo Amerika, Uburayi n’ahandi henshi…bamwe mu bahanzi bo hanze y’u Rwanda Gaby akunda cyane harimo Umunya-Australia, Darlene Zschech ndetse n’Umunye-Congo Amanda Malela umwe mu bahanzikazi bagezweho muri Congo wibera ku mugabane w’Uburayi.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Gutera Imana guseka niyo ntego y’ubuzima bwawe .Kunezeza Imana niwo mugambi wa mbere watumye Imana iturema. Umurimo wacu wibanze nk’abakristo ni ukumenya uburyo twabigeraho. Bibiliya iravuga ngo:” Mushakashake kumenya ibyo Umwami ashima, abe aribyo mukora.”
Amakuru dukesha urubuga christianLifeCenter rutubwira ku bintu bitanu abakristo dukora bikanezeza Imana.
- Imana inezerwa iyo tuyikunze twivuye inyuma
Icyo Imana idushakaho cya mbere ni ubusabane nayo. Imana yaturemye idukunze cyane kugirango natwe tuyikunde n’umutima wacu wose.Imana iratubwira iti:” sinshaka ibitambo byanyu…ndashaka urukundo rwanyu; sinshaka ibyo mumpa ahubwo ndashaka ko mumenya.
Yesu Kristo nawe atubira ko ariryo tegeko rikomeye mu mategeko yose, rikaba ari naryo rya mbere.Yesu aravuga ati:” Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose(Matayo22:37-38).”Iryo niryo tegeko rikomeye ry’imbere.
- Imana inezerwa iyo tuyizeye byuzuye
Iyo wizera Imana, irakunezererwa(Abaheburayo11:7). Kwizera Imana nabwo ni uburyo bwo kuramya. Burya uko umubyeyi ashimishwa no kubona umwana amwumvira, ni nako Imana itwishimira iyo tuyizeye. Bibiliya ivuga ko udafite ukwizera adashobora kunezeza Imana( Abaheburayo11:6).
- Imana inezerwa iyo tuyumviye n’umutima wose
Ntabwo Imana ikugomba ibisobanuro cyangwa impamvu kuri buri kintu igutegeka gukora. Dawidi yabigaragaje agira ati:” Uwititeka, ujye unyigisha inzira y’amategeko yawe, nyitondereshe umutima wose”. Yakobo nawe yandikiye abakristo ababwira ngo:” tunezeza Imana kubw’ibyo dukora si kubw’ibyo twizera gusa”(Yakobo2:24).
- Imana inezerwa iyo tuyihimbaza tukayishimira ubudatuza
Nta kintu kinezeza nko kumva undi muntu akuvuga neza agushima bivuye ku mutima.N’IMana irabikunda. Imana yishimira cyane iyo turangwa n’umutima uyishimira mu byiza ndetse no mu bibi.Haranditswe ngo:” Nimushimire uwiteka yuko ari mwiza kuko imbabazi ze zihoraho iteka(Zaburi107:1).”Ni byiza ko abakristo turangwa no gushima.
- Imana inezerwa iyo dukoresheje impano yaduhaye
Ushobora kuba utekereza ko Imana inezezwa gusa niyo usoma bibiliya, ujya gusenga uko bikwiye, nyamara Imana yita no kubintu ukora mu buzima bwawe bwa buri munsi. Buri kintu cyose gikorwa n’abantu uretse ibyaha, gishobora kunezeza Imana iyo ugikoze ufite umutima ushima kandi gihesha n’Imana icyubahiro.
Urugero: ushobora koza amasahani, ugakanika imashini, ugahinga imyaka, ukagurisha ibicuruzwa, ukita k’umuryango wawe byose mu buryo buhesha Imana icyubahiro.
Ikindi kandi nkuko umubyeyi yishimira umwana we, ni nako Imana yishimira kukwitegereza ukoresha ubuhanga n’ubushobozi yaguhaye. Imana yaduhaye impano zitandukanye ibigambiriye kugirango tuyinezeze.


text:
Mu kiganiro umuyobozi w’amatorero mu Rwanda[ Bishop John Rucyahana] yagiranye n’igitangazamakuru cy’igihugu taliki 31 Werurwe 2020 yavuze ko “ Ibintu byahungabanyije umutekano w’Abanyarwanda ,ariko abanyarwanda kubera ubumwe bwabo nishyaka bagiraga, cyane cyane no kumenya agaciro kicyo barwaniriraga , igihugu cyabo no kudatsimburwa kwabo , bashyiraga hamwe muri ibyo biza byabaye mu mateka y’u Rwanda .
Abanyarwanda bakongera bakabaho , byatwaraga abantu rimwe na rimwe abantu bagapfa . Ubushita bwishe abantu, inzara yagiye yica abantu abandi bakimuka ahobari ariko bakaguma mu Rwanda .U Rwanda rwagiye ruhura n’ibibazo ariko rukagira uko rwifata mu bibazo rugakomeza rukaba u Rwanda .
Bishop Rucyahana ati “ Rukagwiza agaciro rukagwiza ubukungu bwarwo n’imipaka yarwo.Icyo navuga rero ndahumuriza abanyarwanda ,ahubwo turabasaba ubumwe bwacu tubugire isoko n’imbaraga tuvomamo , uko twamenya uko twifata twikura muri iki kibazo . Twumvira amabwiriza duhabwa n’abayobozi bacu dushima .Icyo nicyo gikuru cyane , ntidukwiye kujya ducibwamo wa mugani ngo twambaye ikirezi ntitwamenya ko cyera.
Bishop Rucyahana yakomeje avuga ko bamwe babara kurusha abandi bitewe nuko bifata mu bibazo . ati “ abanyarwanda iteka ryose bamenyaga ko umunyarwanda ari imbaraga kandi ko ari urugingo rwa mugenzi we ,ni nacyo cyatumaga abanyarwanda banambiraga kurengera igihugu , bakanambira gukiza ibitero mu gihugu kuko babonaga ko kubura umunyarwanda ari ukubura ingabo ,kubura umunyarwandakazi ari ukubura umubyeyi , kubura umwana n’umusore ari ukubura ejo hazaza .
Abanyarwanda bari babibizi neza nicyo cyatumaga barinda umuntu wese barinda icyorezo bagakora iyo bwabaga. Kubona abayobozi batugira inama batubwira bati ni mwirinde ni mukarabe mwikwegerana mwikora ingendo zitaringombwa ni mugume mu rugo .
Icyo turicyo abo turibo ubumwe bwacu butubera isoko yo kugira imbaraga zo kunesha ibidutera byaba ari izi ndwara zibyorezo ndetse bishobotse mwe mukiri bato n’urubyiruko rwacu n’abahanga b’ I Rwanda , ndabashishikariza no gukora ubushakashatsi bwatuma mu gihe kiri imbere ahangaha cyaba gito cyangwa kirekire cyaba uko mwakita kose.
Abana bacu babanyarwanda , abanyarwanda babahanga bacu bari bakwiye kuba aribo bavumbura imiti izarengera isi , ubu tugeze mu bihe bikomeye aho buri munyarwanda wese afata inshingano afata ingamba kugirango yirinde arinde mugenzi we arinde urugo rwe .Arinde umugabo we ,arinde igihugu cye .
Yakomeje avuga ko inzego zituyobora mu gihugu ko arizo zibwira abanyarwanda aho bari hose baba barwaye baba ari bazima ko bemerewe gutaha iwabo mu Rwanda rukabakira .Aho igihugu kibura abantu 800 bapfa si abarwayi ni abapfa. Mu masaha 24 buri munsi , urumva ko ari ikintu atakwifuriza u Rwanda kubamo .
Kandi yakomeje yibutsa abantu bafite amafranga menshi muri iki gihe cya korana ko bwa bumwe bwacu buramuhamagarira gufasha wa wundi ugiye kurara ubusa .
Ati “ dufite abanyarwanda n’abanyarwandakazi bari batunzwe no gukora nyakabyizi ,gukorera icyo barya bakirarira , ariko ubungubu bari mu mazu yabo , ntibakora ntibagomba kwicwa ni nzara , kuko ntitugiye gukiza abapfu ba Coronavirus tubone abapfu binzara kandi dufite ibyo turya tukagira ibyo dusagura hari nabashobora no kugira ibyo barya ibisagutse bakabiha ingurube cyangwa bakabiha ihene nubwo ari izabo , ariko ntitwari dukwiye kugaburira inyamaswa mbere y’uko tugaburira abatu bagenzi bacu.
Iyo urwanira ukuri , iyo urwanira gucungura abawe ukuraho akarengane n’umubabaro icyo gihe uranesha , turibuka urupfu twapfushije abacu n’ubwo duhanganye ni kindi cyorezo cya Coronavirus gishobora kwica abandi banyarwanda , ntabwo rero wareka icyo uricyo ntabwo wareka amateka kuko amateka yacu niyo atugira abo turibo .
Kandi Bishop Rucyahana yatanze n’ubutumwa bujyanye no kwibuka kunshuro ya 26 . Yagize ati “ Ubu turarwana turi mu mbaraga zadukuye muri ayo mateka .Ari abacu twibuka bazize Jenoside yakorewe Abatutsi , ari umubabaro n’agaciro gake twanyuzemo twarwanye nako tukaba twubaha agaciro n’ubwo turwana na Corona tugomba kwibuka n’ubwo waba uri muri salo kwibuka kuba ku umutima kwibuka si amateraniro , gusenga amasengesho yumvikana ni ukuniha ko mu mutima w’umuntu .
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Anita na Jackson baravukana, bakaba bombi ari abayobozi b’abandi banyeshuri mu Rwunge rw’amashuri rwa Giporoso, ishuri riherereye i Rwamagana. Ngo ntibashyigikirana mu buyobozi bwo ku ishuri gusa ahubwo n’iyo bari iwabo, bafatanya imirimo ndetse no gusubiramo amasomo, ndetse bakagira n’umwanya wo kuganira bityo bakungurana ibitekerezo. Ibi ngo bituma bafashanya kuba abayobozi beza. Ni nyampinga twarabasuye batubwira uko kuba bafatanya muri byose bibafasha mu buyobozi bwabo.
Anita afite imyaka 18. Yiga mu mwaka wa gatanu, na ho Jackson afite 19, yiga mu mwaka wa gatandatu. Tubasura twasanze bari imbere y’abanyeshuri, umwe akavuga, undi akazamura umutwe nk’ikimenyetso cyo gushyigikira mugenzi we. Bemeza ko ubuvandimwe bwabo no gufatanya mu byo bakora byatumye baba abayobozi beza. Anita yatubwiye uko byatangiye: “Abanyeshuri badutanzeho abakandida, mbaza Jackson niba abona tuzabishobora ambwira ko nta kabuza tuzabishobora.” Ngo bahise basabwa gutegura kuvuga icyo bazageza ku bandi mu gihe baba batowe.
Jackson na we ati: “Twatashye twibaza niba tuzabasha guhagarara imbere tukavuga, kuko tugira isoni, ariko dufata ikemezo ko tuziyamamaza kandi tugatsinda.” Ngo ubusanzwe ntibafatanyaga imirimo yo mu rugo ariko uwo munsi biyemeje kuyifatanya kugira ngo babone umwanya wo kwitegura. Umunsi wo kwiyamamaza ugeze bagiye inama yo guhagararana imbere kugira ngo umwe atagira isoni bityo abashe kuvuga adategwa. Babigenje batyo ndetse baratorwa. Jackson yabaye umuyobozi w’abahungu, na ho Anita yungiriza umuyobozi w’abakobwa.
Bamaze gutorwa ngo bumvise ko bagomba gukosora ibyo badakora neza kugira ngo bazabere n’abandi urugero rwiza. Jackson ngo ntiyatsindaga neza kuko yagiraga amanota hagati ya 40 na 45 na ho mushiki we agakunda gukererwa kubera imirimo myinshi yo mu rugo. Buri wese yatangiye gufasha mugenzi we. Ngo baraganiraga ubundi bagafatanya imirimo yo mu rugo no gusubiramo amasomo. Anita ntiyongeye gukererwa, na ho Jackson we ubu asigaye atsindira ku manota ari hejuru ya 60, kubera ubufasha Anita amuha mu gusubiramo amasomo.
Ngo n’ubwo kuba abavandimwe bibafasha gushyigikirana mu buyobozi bwabo, ngo hari ubwo baje kubibona nk’imbogamizi. Jackson abyibutse byabanje kumusetsa ati: “Hari umunsi nahanaguye inkweto zo kujyana kwiga azikandagira atabishaka ndamurakarira. Tugeze ku ishuri nsanga hari inama tugomba kujyamo.” Ngo kumvikana byarabagoye basanga bagomba kubikemura kugira ngo bitabangamira inshingano zabo. Jackson akomeza agira ati: “Twarabanje turiherera ansaba imbabazi nange ndazimusaba nuko tugaruka mu nama bigenda neza.” Ngo kuva ubwo bize kujya bakemura ikibazo cyo mu rugo mbere ubundi bakabona kwita ku nshingano zabo nk’abayobozi.
Mu gusoza, Anita yagize ati: “Abafite abavandimwe, inshuti, ndetse n’abo bigana bakwiriye kugirirana ikizere, buri wese akumva ko mugenzi we ashoboye.” Jackson na we yungamo ati: “Ikindi kandi nibashyigikirane kuko iyo Anitha atamfasha cyangwa nange ngo mufashe ntitwari kuba abayobozi beza bafite ikinyabupfura, bakorana umwete kandi batsinda; ariko kuko twashyigikiranye twabigezeho.”


text:
Christopher Wickland ni umupasitori mu itorero ryitwa Living World Pentecostal Church muri Fareham, akaba yaramaze iminota 15 yapfuye (umutima udakora ) ariko nyuma igitangaza cy’Imana cyaragaragaye yongera kuba muzima kubw’imbaraga z’amasengesho y’abakristo.
Umunsi umwe, Pastor Christopher Wickland yari arimo gutembera muri parike hamwe n’abana be batatu batoya. Bagiye kubona babona atangiye kuruka mbese ahita amererwa nabi cyane ku buryo butunguranye.
Amakuru dukesha ikinyamakuru “Daily Echo” atubwira ko abashinzwe kurinda park bahise bamujyana kwa muganga byihuse batangira kumwitaho aho itsinda ry’abaganga basanze umutima we wahagaze utagikora. Bagerageje incuro eshatu gushitura umutima we ngo barebe ko wongera gutera.
Abaganga bahise bahamagara umugore wa Pastor Christopher bamubwira ko umugabo we amerewe nabi kandi ko yamaze iminota 15 yapfuye , bongera kumwihanangiriza bamubwira ko ikibazo cy’umutima cyageze no ku bwonko nabwo ko budakora mbese ko muri macye batazi niba asubirana ubuzima.
Tracey, umugore wa Pastor Christopher akimara kumva ibyabaye ku mugabo we yatangiye guhamagara abanyamasengesho basenganaga mu itorero ryabo abamenyesha akaga kabagwiririye kugirango bafatanye gusenga Imana igire icyo ikora ku buzima bw’umugabo we.
Ku rukuta rwe rwa facebook, Tracey yandikiwe amagana menshi bamubwira ko bari gusenga kugirango Christopher asubirane ubuzima bwe, yakomeje ashimira abarinzi ba parike ndetse n’abaganga umurimo ukomeye bakoze ashimira n’abanyamasengesho ko iyo badasenga umugabo we yari gupfa.
Wickland yamaze amasha 28 muri coma ndetse amara ibyumweru bitatu mu bitaro mbere y’uko akira ariko kubera imbaraga z’amasengesho Christopher yavuye mu bitaro ameze neza haba mu bwonko ndetse no ku mubiri.
Iki ni igitangaza gikomeye kigaragaza imbaraga z’amasengesho ko iyo abantu basenze bahuje umutima kandi bizeye Imana yumva gusenga kwabo ikabasubiza . niko byagenze ku bakristo b hirya no hino bumvise inkuru za Pastor C hristopher bahise bafata umwanya bashyira hamwe barasenga Imana irabumva isubiza icyifuzo cyabo pastor Christopher arakira.
Mu magambo ye Pastor Christopher w’imyaka 47 aragira icyo atangaza “magingo aya nasuzumwe n’abadogiteri benshi incuro nyinshi ariko kugeza ubu bambwiye ko nta kibazo mfite mu mubiri mbese nabo byarabatangaje kubona umuntu yapfa akongera akazuka.
Akomeza avuga ko ameze neza afite n’ibiro bishyitse kandi ko kuva yava kwa muganga nta kibazo cy’umutima yongeye kugira”
Mu gusoza, mu izina ry’umuryango wa Pastor Christopher barashimira abakristo babaye hafi bakabasengera Imana ikabarinda amarira mu muryango bityo barabasabira umugisha mwinshi Imana itibagirwa imirimo y’abera izabagororere.
Source: www.christiantoday


text:
Pasiteri yifatiye abakobwa abwiriza mu idini rye abatera inda yemeza ko yabitegetswe n’umwuka wera.
Abakiristo benshi bemeza ko inzego z’amadini ya gikristo zigomba gutangira vuba gushyira mu bikorwa ingamba zo gukumira ibikorwa by’uburiganya by’abahanuzi n’abashumba bamwe na bamwe, biyoberanya n’kabamarayika kugira ngo bakore ibikorwa byinshi biteye isoni.
Bibiliya iburira ko “mu minsi y’imperuka hazabaho ibihe bibi, kandi benshi bazava mu nzira yo gukiranuka. Hazabaho abantu bigira intama kandi ari impyisi mahuma zishaka kubeshya abantu. ”
Umuvugabutumwa w’imyaka 53 yakoze amahano atera inda abagore bagera kuri 20 basengera mu itorero rye arangije ashinja umwuka wera ko ariwo watumye akora ibyo.
Nkuko byatangajwe, umushumba mukuru w’itorero rya “Vineyard Ministry of the Trinity Holy” rifite icyicaro i Enugu, muri Nijeriya, Timothy Ngwu, yemeye ibi avuga ko ibyabaye byatewe n’umwuka wera.
Polisi yagize icyo ivuga kuri uru rubanza yasobanuye ko pasiteri yavugaga ko ari umukristo ndetse ko ibyo yakoze kwari ugukurikiza amabwiriza y’Imana.
Uyu Pasiteri yemeje koijambo ry’Imana ngo “mubyare mwororoke”, ariyo mpamvu yakoze gushaka kw’Imana agatera inda umuntu uwo ari we wese watoranijwe ndetse ko umugore wese akwiriye kubyara,yaba abishaka cyangwa atabishaka.
Iperereza ryakurikiyeho ryagaragaje kandi ko umugore wa pasiteri atishimiye cyane imyitwarire ye maze amushyikiriza abashinzwe umutekano kugira ngo bamuhane.